CELEX: 
Language: el
Date: 2018-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ που συμπληρώνει τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2015/2365 περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012 (SFTR) δημοσιεύτηκε στην Επίσημη Εφημερίδα στις 23 Δεκεμβρίου 2015.
            
            
               Ένας από τους κύριους στόχους του κανονισμού SFTR είναι να προσδώσει διαφάνεια στην αγορά των συναλλαγών χρηματοδότησης τίτλων (ΣΧΤ), μέσω της υποχρέωσης αναφοράς των ΣΧΤ από τους αντισυμβαλλομένους στα αρχεία καταγραφής συναλλαγών, δηλαδή οντότητες που συγκεντρώνουν και τηρούν κεντρικά τα αρχεία ΣΧΤ. Σύμφωνα με το πλαίσιο του κανονισμού (ΕΕ) αριθ. 648/2012 (EMIR), ο κανονισμός SFTR παραχωρεί στην Ευρωπαϊκή Αρχή Κινητών Αξιών και Αγορών (ΕΑΚΑΑ) εξουσίες άμεσης καταχώρισης και εποπτείας των αρχείων καταγραφής συναλλαγών. Όπως προβλέπεται στο άρθρο 11 παράγραφος 1 του κανονισμού SFTR, η ΕΑΚΑΑ επιβάλλει τέλη στα αρχεία καταγραφής συναλλαγών, τα οποία καλύπτουν πλήρως τις αναγκαίες δαπάνες της ΕΑΚΑΑ που σχετίζονται με την καταχώριση, την αναγνώριση και την εποπτεία των αρχείων καταγραφής συναλλαγών.
            
            
               Νομικό πλαίσιο 
            
            
               Η εξουσία έκδοσης κατ’ εξουσιοδότηση κανονισμού προβλέπεται στο άρθρο 11 παράγραφος 2 του κανονισμού SFTR. Σύμφωνα με την εν λόγω διάταξη, η Επιτροπή εξουσιοδοτείται να εκδώσει κατ’ εξουσιοδότηση κανονισμό που προσδιορίζει το είδος των τελών, τα θέματα για τα οποία επιβάλλονται τέλη, το ύψος τους και τον τρόπο καταβολής τους. 
            
            
               Βάσει του άρθρου 11 παράγραφος 1 του κανονισμού SFTR, η ΕΑΚΑΑ επιβάλλει τέλη στα αρχεία καταγραφής συναλλαγών, τα οποία είναι ανάλογα προς τον κύκλο εργασιών του αρχείου καταγραφής συναλλαγών και καλύπτουν πλήρως τις αναγκαίες δαπάνες της ΕΑΚΑΑ όσον αφορά την καταχώριση, την αναγνώριση και την εποπτεία των αρχείων καταγραφής συναλλαγών. Τα συγκεκριμένα τέλη θα πρέπει να καλύπτουν επίσης την αντιστάθμιση κάθε δαπάνης στην οποία είναι δυνατόν να υποβληθούν οι αρμόδιες αρχές, ως αποτέλεσμα οποιασδήποτε ανάθεσης από την ΕΑΚΑΑ. Σε περίπτωση που αρχείο καταγραφής συναλλαγών είναι ήδη καταχωρισμένο στο πλαίσιο του κανονισμού EMIR, τα τέλη θα πρέπει να προσαρμόζονται ώστε να αντικατοπτρίζουν μόνο τις πρόσθετες δαπάνες που συνδέονται με την καταχώριση, την αναγνώριση και την εποπτεία των αρχείων καταγραφής συναλλαγών στο πλαίσιο του κανονισμού SFTR.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Τον Ιανουάριο του 2016, η Επιτροπή ζήτησε γνωμοδότηση από την ΕΑΚΑΑ (τεχνικές συμβουλές) σχετικά με τον κατ’ εξουσιοδότηση κανονισμό της Επιτροπής που επρόκειτο να εκδοθεί σύμφωνα με το άρθρο 11 παράγραφος 2 του κανονισμού SFTR.
            
            
               Μετά την εμπεριστατωμένη τεχνική αξιολόγηση, η ΕΑΚΑΑ διεξήγαγε δημόσια διαβούλευση σχετικά με τις τεχνικές πτυχές του προβλεπόμενου κατ’ εξουσιοδότηση κανονισμού σχετικά με τα τέλη, από τις 19 Δεκεμβρίου 2016 έως τις 31 Ιανουαρίου 2017. Οι μη εμπιστευτικές απαντήσεις στη διαβούλευση είναι δημοσιευμένες στον δικτυακό τόπο της ΕΑΚΑΑ
                  1
               . Η ΕΑΚΑΑ διαβίβασε τις τεχνικές συμβουλές της στην Επιτροπή στις 20 Απριλίου 2017 (εφεξής, τελική έκθεση).
            
            
               Έξι ενδιαφερόμενοι φορείς απάντησαν στη δημόσια διαβούλευση της ΕΑΚΑΑ, συμπεριλαμβανομένων πέντε αρχείων καταγραφής συναλλαγών και ενός διαχειριστή περιουσιακών στοιχείων. Σε γενικές γραμμές, οι συμμετέχοντες υποστήριξαν την προσέγγιση που πρότεινε η ΕΑΚΑΑ για τα είδη τελών, το ύψος τους και τον τρόπο συγκέντρωσής τους. Ορισμένοι συμμετέχοντες έκριναν ότι το προτεινόμενο μειωμένο τέλος για την επέκταση της καταχώρισης αρχείου καταγραφής συναλλαγών που έχει ήδη καταχωριστεί βάσει του κανονισμού EMIR είναι υπερβολικά υψηλό. Όσον αφορά τον κίνδυνο διεπιδοτήσεων που αποσκοπούν στην καταβολή χαμηλότερων τελών στην ΕΑΚΑΑ, ορισμένοι από τους συμμετέχοντες στη δημόσια διαβούλευση σχολίασαν επίσης τη μέθοδο προσδιορισμού του ισχύοντος κύκλου εργασιών για τον υπολογισμό των τελών εποπτείας, εκφράζοντας προτίμηση για υπολογισμούς βάσει τόσο των εσόδων από τις βασικές υπηρεσίες αναφοράς ΣΧΤ όσο και από τις επικουρικές υπηρεσίες στις βασικές υπηρεσίες αναφοράς ΣΧΤ (π.χ. επιβεβαίωση συναλλαγών, αντιστοίχιση συναλλαγών, δανεισμός φορέων, διαχείριση ασφαλειών, αποτίμηση των ασφαλειών, υποβολή αναφορών τρίτων μερών), και όχι μόνο βάσει των εσόδων από βασικές υπηρεσίες ΣΧΤ. Άλλοι συμμετέχοντες ήταν της γνώμης ότι, αντί να χρησιμοποιείται ο κύκλος εργασιών των αρχείων καταγραφής συναλλαγών, τα τέλη θα πρέπει να υπολογίζονται με βάση τον όγκο των συναλλαγών που διεκπεραιώθηκαν, καθώς, κατά την άποψή τους, θα αποτύπωναν με μεγαλύτερη ακρίβεια το εποπτικό έργο που απαιτείται από την ΕΑΚΑΑ.
            
            
               EGESC και άλλες απόψεις
            
            
               Στις 4 Ιουλίου 2017, η Επιτροπή ζήτησε τη γνώμη της Ομάδας Εμπειρογνωμόνων της Ευρωπαϊκής Επιτροπής Κινητών Αξιών (EGESC) σχετικά με τις τεχνικές συμβουλές της ΕΑΚΑΑ και το περιεχόμενο της παρούσας κατ’ εξουσιοδότηση πράξης. Η EGESC υποστήριξε την προσέγγιση της Επιτροπής. 
            
            
               Η κατ’ εξουσιοδότηση πράξη υποβλήθηκε σε δημόσια διατύπωση παρατηρήσεων, από τις 16 Νοεμβρίου έως τις 14 Δεκεμβρίου 2017, συμφωνα με τις κατευθυντήριες γραμμές της Επιτροπής για τη βελτίωση της νομοθεσίας. Λήφθηκαν τρεις απαντήσεις. Λόγω του μικρού αριθμού των απαντήσεων και του επιμέρους χαρακτήρα των ζητημάτων που τέθηκαν, δεν επήλθαν αλλαγές στην ουσία της κατ’ εξουσιοδότηση πράξης, αλλά, με βάση τις απαντήσεις, έγιναν κάποιες τροποποιήσεις ήσσονος σημασίας στη διατύπωση όσον αφορά τον ορισμό των εσόδων των αρχείων καταγραφής συναλλαγών, τα οποία χρησιμεύουν ως βάση για τον υπολογισμό των τελών που χρεώνονται από την ΕΑΚΑΑ.
            
            
               Η Επιτροπή έλαβε επίσης υπόψη τις απόψεις που εξέφρασαν τα μέλη του Ευρωπαϊκού Κοινοβουλίου σχετικά με το περιεχόμενο των τεχνικών συμβουλών της ΕΑΚΑΑ, ιδίως την άποψη ότι οι επικουρικές υπηρεσίες θα πρέπει να αποτελέσουν ένα από τα στοιχεία που πρέπει να λαμβάνονται υπόψη για τον καθορισμό του ύψους των τελών, και όχι μόνο τα έσοδα από τις βασικές υπηρεσίες.
            
            
               3.ΕΚΤΙΜΗΣΗ ΕΠΙΠΤΩΣΕΩΝ
            
            
               Έχοντας εξετάσει πλήρως τις τεχνικές συμβουλές που παρασχέθηκαν από την ΕΑΚΑΑ και τις παρατηρήσεις που έλαβε από την EGESC, η Επιτροπή προτείνει την έγκριση, σύμφωνα με το άρθρο 11 παράγραφος 2 του κανονισμού SFTR, της παρούσας κατ’ εξουσιοδότηση πράξης, σχετικά με τα είδη, τα ποσά και τον τρόπο είσπραξης των τελών για τα αρχεία καταγραφής συναλλαγών που συγκεντρώνουν κεντρικά τα αρχεία των ΣΧΤ.
            
            
               Σύμφωνα με τον κανονισμό SFTR, οι δύο κύριες αρχές που διέπουν την είσπραξη των τελών εποπτείας είναι: 1) η αναλογικότητα με τον κύκλο εργασιών του αρχείου καταγραφής συναλλαγών· και 2) το γεγονός ότι θα πρέπει να καλύπτουν πλήρως τις δαπάνες της ΕΑΚΑΑ. Η ΕΑΚΑΑ έλαβε υπόψη, στις συμβουλές της για τα είδη των τελών, τον προσδιορισμό των ποσών τους και τον τρόπο είσπραξής τους, το υφιστάμενο πλαίσιο της ΕΑΚΑΑ για την κατάρτιση του προϋπολογισμού και την προσέγγιση που υιοθετήθηκε στον κατ’ εξουσιοδότηση κανονισμό 1003/2013 της Επιτροπής
                  2
               . Συγκεκριμένα, η ΕΑΚΑΑ προτείνει: i) τέλη καταχώρισης που καλύπτουν τις εφάπαξ δαπάνες της ΕΑΚΑΑ για την καταχώριση των νέων αρχείων καταγραφής συναλλαγών· ii) τέλη για την επέκταση της καταχώρισης, που καλύπτουν τις εφάπαξ δαπάνες της ΕΑΚΑΑ για την καταχώριση των αρχείων καταγραφής συναλλαγών, αλλά αντικατοπτρίζουν τις συνέργειες της επεξεργασίας αίτησης από αρχείο καταγραφής συναλλαγών που έχει ήδη καταχωριστεί στο πλαίσιο του κανονισμού EMIR· iii) τέλη εποπτείας που καλύπτουν τις τρέχουσες ετήσιες δαπάνες εποπτείας από την ΕΑΚΑΑ· και iv) τέλη για την αναγνώριση αρχείων καταγραφής συναλλαγών τρίτων χωρών, που έχουν μια εφάπαξ και μια ετήσια τρέχουσα συνιστώσα.
            
            
               Τη βάση της εκτίμησης επιπτώσεων αποτελεί, επομένως, ο υπολογισμός των δαπανών της ΕΑΚΑΑ και η αξιολόγηση της μεθοδολογίας για την κατανομή των εν λόγω δαπανών μεταξύ των αρχείων καταγραφής συναλλαγών.
            
         
         
            
               Αρχές κατάρτισης του προϋπολογισμού και αναμενόμενες δαπάνες της ΕΑΚΑΑ
            
            
               Για την κάλυψη των δαπανών της, η ΕΑΚΑΑ καταρτίζει ετήσιους προϋπολογισμούς, με στόχο την εξισορρόπηση των δαπανών που προέκυψαν με τα έσοδα από τα τέλη. Η ΕΑΚΑΑ δεν ανακτά τα ελλείμματα από τα αρχεία καταγραφής συναλλαγών ούτε αυτά επιστρέφουν τα πλεονάσματα.
            
            
               Δεδομένου ότι οι περισσότεροι από τους όρους καταχώρισης των αρχείων καταγραφής συναλλαγών στο πλαίσιο του κανονισμού SFTR είναι παρόμοιοι με εκείνους του κανονισμού EMIR, η ΕΑΚΑΑ αναμένει ότι η διάρθρωση των δαπανών τους θα είναι παρόμοια. Η διαχείριση του προϋπολογισμού της ΕΑΚΑΑ γίνεται με βάση την πραγματική δαπάνη της ΕΑΚΑΑ για κάθε δραστηριότητα (προϋπολογισμός βάσει δραστηριοτήτων). Σύμφωνα με το ετήσιο πρόγραμμα εργασίας της ΕΑΚΑΑ για το 2017, ο προϋπολογισμός των επιμέρους δραστηριοτήτων για την εποπτεία των αρχείων καταγραφής συναλλαγών, το 2017, ανέρχεται σε 2,5 εκατ. EUR και το προσωπικό για τις επιμέρους δραστηριότητες είναι 16 μονάδες ισοδύναμων πλήρους απασχόλησης (ΙΠΑ). Επομένως, το μέσο κόστος ενός ΙΠΑ που ασχολείται με την εποπτεία αρχείων καταγραφής συναλλαγών είναι περίπου 155 000 EUR, ποσό το οποίο περιλαμβάνει τον μισθό και όλα τα σχετικά γενικά έξοδα.
            
            
               Τέλη καταχώρισης και επέκτασης της καταχώρισης
            
            
               Ομοίως προς τον κανονισμό EMIR
                  3
               , η ΕΑΚΑΑ προτείνει την εφαρμογή διαφορετικών τελών καταχώρισης στα αρχεία καταγραφής συναλλαγών, ανάλογα με τον προσδοκώμενο κύκλο εργασιών τους. Τα αρχεία καταγραφής συναλλαγών που παρέχουν επικουρικές υπηρεσίες προς τις υπηρεσίες αναφοράς ΣΧΤ αναμένεται να έχουν υψηλότερα έσοδα, λόγω της πληρέστερης εμπορικής τους προσφοράς και, συνεπώς, θα απαιτούν μεγαλύτερες προσπάθειες καταχώρισης και εποπτείας από την ΕΑΚΑΑ.
            
            
               Λαμβανομένης υπόψη της πείρας της όσον αφορά την καταχώριση αρχείων καταγραφής συναλλαγών στο πλαίσιο του κανονισμού EMIR, η ΕΑΚΑΑ εκτιμά ότι οι δαπάνες καταχώρισης των αρχείων καταγραφής συναλλαγών με υψηλό προσδοκώμενο κύκλο εργασιών βάσει του κανονισμού SFTR θα είναι 0,65 ετήσιο ΙΠΑ ανά αίτηση, δηλαδή 100 000 EUR. Η ΕΑΚΑΑ εκτιμά περαιτέρω ότι οι δαπάνες για τα αρχεία καταγραφής συναλλαγών με χαμηλότερο κύκλο εργασιών θα ανέλθουν σε 65 000 EUR. Οι περισσότεροι από τους συμμετέχοντες στη δημόσια διαβούλευση τάχθηκαν υπέρ της πρότασης της ΕΑΚΑΑ, μολονότι ορισμένοι από αυτούς πρότειναν τη μείωση των τελών, προκειμένου να ενισχυθεί ο ανταγωνισμός. Η ΕΑΚΑΑ διαπιστώνει ότι, σε κάθε περίπτωση, τα ποσά των τελών καθορίζονται έτσι ώστε να καλύπτουν τις δαπάνες της ΕΑΚΑΑ που σχετίζονται με την καταχώριση των αρχείων καταγραφής συναλλαγών. 
            
            
               Όσον αφορά τις δαπάνες επέκτασης της καταχώρισης, η ΕΑΚΑΑ εκτιμά ότι θα αντιστοιχούν περίπου στο ήμισυ του κόστους νέας αίτησης, δηλαδή περίπου 0,33 ετήσιου ΙΠΑ. Κατά την εκτίμηση του ποσού για την επέκταση της καταχώρισης, η ΕΑΚΑΑ έλαβε υπόψη ότι: 1) η αίτηση για επέκταση της καταχώρισης θα απαιτεί περίπου το 70 % των πόρων που απαιτούνται για νέα αίτηση· 2) η ΕΑΚΑΑ θα επωφελείται από το γεγονός ότι γνωρίζει ήδη τον αιτούντα και 3) από την παρόμοια εμπειρία της ΕΑΚΑΑ με την εκ νέου υποβολή αιτήσεων από οργανισμούς αξιολόγησης πιστοληπτικής ικανότητας.
            
            
               Με βάση τα ανωτέρω, η ΕΑΚΑΑ πρότεινε αρχικά την επιβολή σταθερού τέλους για την επέκταση της καταχώρισης, ύψους 50 000 EUR, ανεξάρτητα από τον προσδοκώμενο κύκλο εργασιών. Οι συμμετέχοντες στη δημόσια διαβούλευση υποστήριξαν την πρόταση της ΕΑΚΑΑ για την επιβολή μειωμένου τέλους επέκτασης. Ωστόσο, ένας από τους συμμετέχοντες έκρινε υπερβολικό το εκτιμώμενο 70 % του χρόνου και της προσπάθειας της ΕΑΚΑΑ, σε σύγκριση με την επεξεργασία νέας αίτησης. Έτερος συμμετέχων έκρινε ότι τέλος ύψους 50 000 EUR για την επέκταση μπορεί να αποθαρρύνει τα αρχεία καταγραφής συναλλαγών που αναμένουν χαμηλότερους όγκους ΣΧΤ και ότι αυτό μπορεί να επηρεάσει την ανταγωνιστικότητά τους. Ακόμη, ένας από τους συμμετέχοντες τάχθηκε υπέρ χαμηλότερου τέλους για τα αρχεία καταγραφής συναλλαγών με χαμηλότερο προσδοκώμενο κύκλο εργασιών που υποβάλλουν αίτηση για την επέκταση της καταχώρισης. Η ΕΑΚΑΑ ανταποκρίθηκε στις ανησυχίες των συμμετεχόντων, τροποποιώντας τη γνωμοδότησή της έτσι ώστε τα τέλη για τα αρχεία καταγραφής συναλλαγών με χαμηλότερο προσδοκώμενο κύκλο εργασιών να καθοριστούν στα 32 500 EUR, ενώ το τέλος για τα αρχεία καταγραφής συναλλαγών με υψηλό προσδοκώμενο κύκλο εργασιών διατηρείται στα 50 000 EUR.
            
            
               Ετήσια τέλη εποπτείας
            
            
               Σκοπός των ετήσιων τελών εποπτείας είναι η κάλυψη των τρεχουσών ετήσιων δαπανών της ΕΑΚΑΑ για εποπτεία. Σύμφωνα με την αρχή του κανονισμού SFTR ότι τα τέλη πρέπει να είναι ανάλογα με τον κύκλο εργασιών των αρχείων καταγραφής συναλλαγών και να καλύπτουν πλήρως τις δαπάνες της ΕΑΚΑΑ, η ΕΑΚΑΑ προτείνει τον προσδιορισμό των εν λόγω τελών με βάση την εκτίμηση της ΕΑΚΑΑ για τις συνολικές ετήσιες δαπάνες της που σχετίζονται με την εποπτεία, κατανεμημένες αναλογικά στα αρχεία καταγραφής συναλλαγών βάσει των εσόδων τους. Η συγκεκριμένη προσέγγιση είναι παρόμοια με αυτήν του κανονισμού EMIR. Στο πλαίσιο του κανονισμού EMIR, για τον υπολογισμό του ποσοστού για κάθε αρχείο καταγραφής συναλλαγών λαμβάνονται υπόψη τρεις εξίσου σταθμισμένες συνιστώσες: τα βασικά έσοδα, ο αριθμός των συμβάσεων που αναφέρονται και οι άληκτες συμβάσεις. Ωστόσο, η ΕΑΚΑΑ προτείνει, στο πλαίσιο του κανονισμού SFTR, τον υπολογισμό των ποσοστών των δαπανών προς κάλυψη με βάση απλοποιημένο τύπο.
            
            
               Η εμπειρία της ΕΑΚΑΑ στο πλαίσιο του κανονισμού EMIR έδειξε ότι δεν υπήρχαν δυσκολίες στη συγκέντρωση των βασικών εσόδων των αρχείων καταγραφής συναλλαγών, δεδομένου ότι τα αρχεία καταγραφής συναλλαγών υποχρεούνται, βάσει της εθνικής νομοθεσίας, να καταρτίζουν οικονομικές καταστάσεις, οι οποίες συνήθως περιλαμβάνουν την ανάλυση των εσόδων, ώστε να είναι δυνατός ο προσδιορισμός των εσόδων που σχετίζονται με τον κανονισμό EMIR. Βάσει αυτού, η ΕΑΚΑΑ πρότεινε αρχικά έναν απλουστευμένο τύπο για τον υπολογισμό του ποσοστού των δαπανών που πρέπει να καλυφθούν από κάθε αρχείο καταγραφής συναλλαγών, διαιρώντας τα κύρια έσοδα που προκύπτουν από ΣΧΤ του κάθε αρχείου καταγραφής συναλλαγών με το άθροισμα των βασικών εσόδων που προκύπτουν από ΣΧΤ όλων των αρχείων καταγραφής συναλλαγών.
            
            
               Επίσης, η ΕΑΚΑΑ διερεύνησε κατά πόσον θα πρέπει να ληφθούν υπόψη οι επικουρικές υπηρεσίες. Από αυτήν την άποψη, η ΕΑΚΑΑ εξήγησε ότι, σε ορισμένες περιπτώσεις, λόγω της διαφορετικής διάρθρωσης των δαπανών, ορισμένα αρχεία καταγραφής συναλλαγών ενδέχεται να χρεώνουν χαμηλότερα τέλη για την αναφορά ΣΧΤ σε σχέση με τα ομόλογά τους. Τα εν λόγω χαμηλότερα τέλη ενδέχεται να οδηγήσουν σε μεγαλύτερο αριθμό αναφορών ΣΧΤ σε σχέση με αυτόν που θα υποδείκνυαν τα έσοδα από ΣΧΤ του αρχείου καταγραφής συναλλαγών. Σε αυτό το στάδιο, η ΕΑΚΑΑ κρίνει ότι, με ορισμένο επίπεδο ανοχής, οι προσπάθειες εποπτείας εξακολουθούν να είναι ανάλογες με τα τέλη εποπτείας που επιβάλλονται βάσει των βασικών εσόδων. Ωστόσο, η ΕΑΚΑΑ επισήμανε ότι αυτό μπορεί να μην συμβαίνει στο μέλλον. Επιπλέον, η ΕΑΚΑΑ ανέφερε τη δυνατότητα ορισμένων αρχείων καταγραφής συναλλαγών να συμμετέχουν σε διεπιδοτήσεις, περίπτωση στην οποία μειώνουν τα τέλη των βασικών υπηρεσιών τους, αυξάνοντας παράλληλα τα τέλη παροχής επικουρικών υπηρεσιών, ώστε να καταβάλουν χαμηλότερα τέλη εποπτείας στην ΕΑΚΑΑ. Η ΕΑΚΑΑ επισήμανε ότι η συγκεκριμένη κατάσταση ενδέχεται να δημιουργήσει αθέμιτο ανταγωνισμό, αναφέροντας επίσης ότι παρόμοιος προβληματισμός αντιμετωπίστηκε στο πλαίσιο του κανονισμού ΟΑΠΙ
                  4
               , με τη συμπερίληψη των σχετικών επικουρικών υπηρεσιών στον τύπο που προσδιορίζει το ποσοστό των δαπανών προς κάλυψη από τους οργανισμούς αξιολόγησης πιστοληπτικής ικανότητας.
            
            
               Η συγκεκριμένη πρόταση συζητήθηκε ευρέως από τους συμμετέχοντες στη δημόσια διαβούλευση. Ορισμένοι από τους συμμετέχοντες διαφώνησαν με την πρόταση της ΕΑΚΑΑ, υποστηρίζοντας την προσέγγιση του κανονισμού EMIR, όπου τα έσοδα από τις επικουρικές υπηρεσίες δεν περιλαμβάνονται στον τύπο. Ισχυρίστηκαν ότι δεν υπάρχει αναγκαστικά συσχέτιση μεταξύ της προσφοράς επικουρικών υπηρεσιών και του μεγαλύτερου κύκλου εργασιών. Ένας από τους συμμετέχοντες τάχθηκε υπέρ του υπολογισμού των ποσοστών των αρχείων καταγραφής συναλλαγών βάσει του όγκου των συναλλαγών που διεκπεραιώθηκαν, ως μοναδικού αξιόπιστου δείκτη του εποπτικού έργου που απαιτείται από την ΕΑΚΑΑ. Έτερος των συμμετεχόντων τάχθηκε υπέρ της προσέγγισης EMIR, με αλλαγή της στάθμισης της κάθε συνιστώσας του τύπου του κανονισμού EMIR. Αφετέρου, άλλοι συμμετέχοντες στην αγορά ισχυρίστηκαν ότι, στην προσέγγιση του κανονισμού EMIR, η συμπερίληψη των άληκτων συμβάσεων στον τύπο δημιούργησε απροσδόκητα προβλήματα, λόγω της φύσης ορισμένων συναλλαγών σε παράγωγα. Οι συμμετέχοντες αυτοί τάχθηκαν υπέρ της πρότασης της ΕΑΚΑΑ, υποστηρίζοντας ότι μόνο τα βασικά έσοδα δεν αντικατοπτρίζουν με ακρίβεια τον όγκο των εποπτικών εργασιών που χρειάζεται να διεκπεραιώσει η ΕΑΚΑΑ.
            
            
               Βάσει αυτών των στοιχείων, η ΕΑΚΑΑ πρότεινε, στην τελική της έκθεση, τη χρήση ως παραμέτρου στον τύπο τόσο των εσόδων από τις βασικές υπηρεσίες ΣΧΤ όσο και των εσόδων από τις επικουρικές υπηρεσίες ΣΧΤ. Αυτό αντικατοπτρίζει τις απόψεις των βουλευτών του Ευρωπαϊκού Κοινοβουλίου, που εξέφρασαν επίσης την υποστήριξή τους για την συμπερίληψη των επικουρικών υπηρεσιών, λόγω του κινδύνου παροχής λανθασμένων κινήτρων (δηλαδή διεπιδοτήσεων), την ευθυγράμμιση με την προσέγγιση του κανονισμού ΟΑΠΙ και την καθιέρωση συνολικών μετρήσεων. Όπως αναφέρθηκε, η ΕΑΚΑΑ εξέτασε αυτούς τους προβληματισμούς στην τελική της έκθεση.
            
            
               Ελάχιστα ετήσια τέλη εποπτείας
            
            
               Δεδομένου ότι η εποπτεία των αρχείων καταγραφής συναλλαγών απαιτεί την εκτέλεση ενός ορισμένου ελάχιστου επιπέδου εποπτικών δραστηριοτήτων για κάθε αρχείο καταγραφής συναλλαγών, η ΕΑΚΑΑ πρότεινε ελάχιστα τέλη εποπτείας, όπως και στην προσέγγιση του κανονισμού EMIR. Λαμβανομένων υπόψη των ομοιοτήτων με τον κανονισμό EMIR, η ΕΑΚΑΑ πρότεινε τον καθορισμό ελάχιστου τέλους ύψους 30 000 EUR. Η ΕΑΚΑΑ αναμένει ότι οι ελάχιστες εποπτικές δραστηριότητες θα αφορούν συγκεκριμένα τον κανονισμό SFTR, δηλαδή η ΕΑΚΑΑ δεν αναμένει συνέργειες με τον κανονισμό EMIR από αυτήν την άποψη. Ως εκ τούτου, η ΕΑΚΑΑ προτείνει ότι το ελάχιστο τέλος θα πρέπει να είναι το ίδιο για τα νέα αρχεία καταγραφής συναλλαγών και αυτά που έχουν ήδη καταχωριστεί στο πλαίσιο του κανονισμού EMIR.
            
            
               Μέρος των συμμετεχόντων στη δημόσια διαβούλευση υποστήριξε την πρόταση της ΕΑΚΑΑ για ελάχιστα τέλη εποπτείας. Άλλοι συμμετέχοντες ισχυρίστηκαν ότι, όπως υπαγορεύει ο κανονισμός SFTR, τα τέλη θα πρέπει να είναι ανάλογα με τον κύκλο εργασιών του αρχείου καταγραφής συναλλαγών και ότι τα ελάχιστα τέλη θα πρέπει να προσαρμόζονται (δηλαδή να μειώνονται), έτσι ώστε να αντικατοπτρίζουν μόνο τις πρόσθετες αναγκαίες δαπάνες, σε περίπτωση επέκτασης της καταχώρισης.
            
            
               Στην τελική έκθεση, η ΕΑΚΑΑ διατήρησε την αρχική της πρόταση, υποστηρίζοντας ότι τα ελάχιστα τέλη θα πρέπει να καλύπτουν τις πάγιες δαπάνες της ΕΑΚΑΑ και ότι, σε αυτήν την περίπτωση, δεν υπάρχουν συνέργειες με τον κανονισμό EMIR, που θα δικαιολογούσαν μειωμένο επίπεδο τελών. 
            
            
               Τέλη εποπτείας του πρώτου έτους
            
            
               Στο έγγραφο διαβούλευσης, η ΕΑΚΑΑ εξήγησε, βάσει της εμπειρίας του κανονισμού EMIR, ότι κατά τους πρώτους μήνες μετά την καταχώριση αρχείου καταγραφής συναλλαγών, η εποπτική προσπάθεια της ΕΑΚΑΑ δεν σχετίζεται με το επίπεδο δραστηριότητας του αρχείου καταγραφής συναλλαγών, αλλά είναι παρόμοια σε όλα τα αρχεία καταγραφής συναλλαγών και είναι περίπου ίση με την εποπτική προσπάθεια κατά την καταχώριση. Η ΕΑΚΑΑ επισήμανε επ’ αυτού ότι, σύμφωνα με τον κανονισμό SFTR, η υποχρέωση υποβολής αναφορών ισχύει μόνο 12 μήνες μετά την έγκριση των ρυθμιστικών τεχνικών προτύπων σχετικά με τις λεπτομέρειες των αναφορών, βάσει του άρθρου 4 παράγραφος 9 του κανονισμού SFTR. Από αυτήν την άποψη, η ΕΑΚΑΑ έκρινε ότι, εάν η καταχώριση πραγματοποιηθεί σε συγκεκριμένο έτος και η υποχρέωση αναφοράς βάσει του κανονισμού SFTR ξεκινά το επόμενο έτος, οι δαπάνες θα είναι χαμηλότερες από εκείνες σε συνηθισμένο έτος τυπικής εποπτείας, ενώ, εάν η καταχώριση αρχείου καταγραφής συναλλαγών τοποθετείται στο ίδιο έτος με την έναρξη της υποχρέωσης αναφοράς για ΣΧΤ, κάτι τέτοιο θα δημιουργούσε κατάσταση που προσομοιάζει περισσότερο στην εποπτεία των συνήθων επιχειρηματικών δραστηριοτήτων.
            
         
         
            
               Με βάση τις εν λόγω εκτιμήσεις, η ΕΑΚΑΑ πρότεινε τρία σενάρια για τον υπολογισμό των τελών εποπτείας για το πρώτο έτος.
            
            
               Στο πρώτο σενάριο, όπου η καταχώριση πραγματοποιείται σε συγκεκριμένο έτος και η υποχρέωση αναφοράς σύμφωνα με τον κανονισμό SFTR ξεκινά το επόμενο έτος, η ΕΑΚΑΑ προτείνει το τέλος για το πρώτο έτος να περιορίζεται στο ποσό του τέλους καταχώρισης, που υπολογίζεται βάσει τύπου, ούτως ώστε το τέλος να είναι αναλογικά μικρότερο, όταν η καταχώριση γίνεται κατά το τέλος του έτους.
            
            
               Στο δεύτερο σενάριο (η υποχρέωση αναφοράς βάσει του κανονισμού SFTR τοποθετείται στο πρώτο εξάμηνο του έτους κατά το οποίο πραγματοποιείται η καταχώριση), η ΕΑΚΑΑ προτείνει τον υπολογισμό των τελών με βάση παρέκταση του κύκλου εργασιών για ενδιάμεση περίοδο, όπως και στην προσέγγιση στις μεταβατικές ρυθμίσεις του κανονισμού EMIR, που ισχύουν κατά το δεύτερο έτος υποβολής αναφορών.
            
            
               Στο τρίτο σενάριο (η υποχρέωση αναφοράς βάσει του κανονισμού SFTR τοποθετείται στο τελευταίο εξάμηνο του έτους κατά τον οποίο πραγματοποιείται η καταχώριση), η ΕΑΚΑΑ προτείνει τον υπολογισμό των τελών βάσει του τέλους καταχώρισης του αρχείου καταγραφής συναλλαγών.
            
            
               Η πλειονότητα των συμμετεχόντων, προκειμένου να είναι σε θέση να προγραμματίσουν τις δαπάνες τους, εξέφρασαν την προτίμησή τους για ενιαία προσέγγιση που ακολουθεί το πρώτο σενάριο ανωτέρω.
            
            
               Η ΕΑΚΑΑ προτείνει τη διατήρηση όλων των ανωτέρω σεναρίων, δεδομένου ότι αντανακλούν καλύτερα τις πραγματικές δαπάνες και προσπάθειες εποπτείας από την ΕΑΚΑΑ.
            
            
               Τέλη αναγνώρισης
            
            
               Όσον αφορά τις δαπάνες αναγνώρισης, η ΕΑΚΑΑ σημειώνει ότι δεν έχει ακόμη διεκπεραιώσει κάποια αίτηση αναγνώρισης από αρχείο καταγραφής συναλλαγών τρίτης χώρας, αλλά λαμβανομένων υπόψη των ομοιοτήτων μεταξύ των διαδικασιών στο πλαίσιο του κανονισμού EMIR και του κανονισμού SFTR, κρίνει ότι τόσο τα τέλη αναγνώρισης όσο και τα τέλη της τρέχουσας εποπτείας για τα αρχεία καταγραφής συναλλαγών τρίτων χωρών θα πρέπει να είναι τα ίδια στο πλαίσιο και των δύο κανονισμών.
            
            
               Βάσει αυτού, και λαμβανομένων υπόψη των ομοιοτήτων με την αναγνώριση βάσει του κανονισμού EMIR, η ΕΑΚΑΑ πρότεινε τη διατήρηση της ίδιας διάρθρωσης και του ίδιου ύψους τελών όπως και στον κανονισμό EMIR. Συγκεκριμένα, η ΕΑΚΑΑ πρότεινε τα αρχεία καταγραφής συναλλαγών τρίτων χωρών να καταβάλλουν τέλος αναγνώρισης την πρώτη φορά, το οποίο να αποτελείται από δύο συνιστώσες: 1) 20 000 EUR για την επεξεργασία της αίτησης αναγνώρισης και 2) ένα ποσό που προκύπτει από τις δαπάνες σύναψης συμφωνίας συνεργασίας, οι οποίες εκτιμάται ότι ανέρχονται σε 35 000 EUR. Επιπλέον, η ΕΑΚΑΑ πρότεινε, σε περίπτωση επέκτασης της καταχώρισης για αναγνώριση, η πρώτη συνιστώσα, ήτοι η επεξεργασία της αίτησης αναγνώρισης, να μειωθεί κατά 50 %, ποσό που αντιστοιχεί σε 10 000 EUR, δεδομένων των συνεργειών με τη διαδικασία καταχώρισης σύμφωνα με τον κανονισμό EMIR. Η ΕΑΚΑΑ πρότεινε να παραμείνει αμετάβλητη η δεύτερη συνιστώσα σε περίπτωση επέκτασης της αναγνώρισης.
            
            
               Όσον αφορά το τρέχον τέλος αναγνώρισης, η ΕΑΚΑΑ πρότεινε να καθοριστεί σε ποσό ύψους 5 000 EUR, όπως και το τρέχον τέλος αναγνώρισης σύμφωνα με τον κανονισμό EMIR.
            
            
               Ενώ οι συμμετέχοντες στην αγορά συμφώνησαν ευρέως με την πρόταση της ΕΑΚΑΑ, εξέφρασαν ανησυχίες ότι η εκτίμηση των δαπανών για την αξιολόγηση του καθεστώτος τρίτων χωρών και τη σύναψη συμφωνιών συνεργασίας είναι υπερβολικά υψηλή. Παρά ταύτα, η ΕΑΚΑΑ διατηρεί την πεποίθησή της, δεδομένου ότι οι αξιολογήσεις βάσει των κανονισμών SFTR και EMIR είναι διαφορετικές, και δεν είναι σαφές ότι η αρχή τρίτων χωρών που είναι υπεύθυνη για την εποπτεία των αρχείων καταγραφής συναλλαγών για παράγωγα και ΣΧΤ είναι η ίδια, και, επομένως, ο ισχυρισμός ότι θα υφίστανται συνέργειες που θα οδηγούσαν σε μειωμένες προσπάθειες εποπτείας, οι οποίες με τη σειρά τους θα δικαιολογούσαν μειωμένα τέλη, δεν ευσταθεί. 
            
            
               Όροι πληρωμής και επιστροφής 
            
            
               Δεδομένου ότι τα τέλη θα πρέπει να καλύπτουν τις δαπάνες της ΕΑΚΑΑ, η ΕΑΚΑΑ προτείνει την πλήρη καταβολή των τελών καταχώρισης κατά την υποβολή της αίτησης. Για να αποτραπούν οι ψευδείς αιτήσεις, η ΕΑΚΑΑ προτείνει να μην υπάρχει δυνατότητα απόσυρσης αίτησης.
            
            
               Επιπλέον, η ΕΑΚΑΑ προτείνει, όπως προβλέπεται και στο πλαίσιο του κανονισμού EMIR, την καταβολή των ετήσιων τελών εποπτείας σε δύο δόσεις. Επομένως, η πρώτη δόση θα καταβάλλεται στις 28 Φεβρουαρίου κάθε έτους. Ωστόσο, η ΕΑΚΑΑ προτείνει την αλλαγή της ημερομηνίας καταβολής της δεύτερης δόσης, από τις 31 Αυγούστου στις 31 Οκτωβρίου, προκειμένου να αντιμετωπιστεί καλύτερα το ενδεχόμενο υποβολής μη αναμενόμενων αιτήσεων καταχώρισης ή αναγνώρισης. Η πλειοψηφία των συμμετεχόντων δεν διαφώνησε με τη συγκεκριμένη προσέγγιση.
            
            
               Τέλος, η ΕΑΚΑΑ προτείνει τη συγκέντρωση όλων των τελών από την ΕΑΚΑΑ, η οποία θα αντισταθμίζει τις δαπάνες που βαρύνουν τις εθνικές αρχές για την εκτέλεση των εποπτικών καθηκόντων που τους έχουν ανατεθεί από την ΕΑΚΑΑ. Οι συμμετέχοντες υποστήριξαν την πρόταση της ΕΑΚΑΑ.
            
            
               Ο παρών κανονισμός ακολουθεί τα μέτρα που προτείνει η ΕΑΚΑΑ στις τεχνικές συμβουλές της.
            
            
               3.1.Ανάλυση κόστους και οφέλους
            
            
               Η καταχώριση των αρχείων καταγραφής συναλλαγών και η αναγνώριση των αρχείων καταγραφής συναλλαγών τρίτων χωρών, καθώς και η τρέχουσα εποπτεία τους από την ΕΑΚΑΑ και τις εθνικές αρχές συνεπάγονται δαπάνες εποπτείας. Ο κανονισμός SFTR απαιτεί από τα αρχεία καταγραφής συναλλαγών να καλύπτουν τις εν λόγω δαπάνες αναλογικά με τον κύκλο εργασιών τους. Τα αρχεία καταγραφής συναλλαγών είναι πιθανόν να μεταβιβάσουν τις συγκεκριμένες δαπάνες, ή σημαντικό μέρος τους, στους αντισυμβαλλομένους που υποβάλλουν αναφορές, μέσω των τελών που χρεώνουν τα αρχεία καταγραφής συναλλαγών.
            
            
               Οι συνολικές δαπάνες για την εποπτεία των αρχείων καταγραφής συναλλαγών μπορεί να αναμένεται ότι θα είναι περίπου ίδιες με εκείνες των αρχείων καταγραφής συναλλαγών που λειτουργούν στο πλαίσιο του κανονισμού EMIR, ήτοι 2,5 εκατ. EUR (βλ. ανωτέρω τις εκτιμήσεις της ΕΑΚΑΑ). Το συγκεκριμένο ποσό δεν είναι αμελητέο, σε σύγκριση με τις συνολικές δαπάνες συμμόρφωσης των αρχείων καταγραφής συναλλαγών, οι οποίες εκτιμώνται από την Europe Economics
                  5
                σε εφάπαξ ποσό 3,4-6,5 εκατ. EUR και 1,6-2,1 εκατ. EUR ετησίως ανά αρχείο καταγραφής συναλλαγών. Ωστόσο, δεδομένου ότι τα αρχεία καταγραφής συναλλαγών είναι πιθανό να μεταβιβάσουν τις δαπάνες στα μέρη που υποβάλλουν αναφορές, αυτές θα πρέπει να συγκριθούν με τις συνολικές δαπάνες για τα μέρη που υποβάλλουν αναφορές. Η Europe Economics έχει υπολογίσει τις συνολικές εφάπαξ δαπάνες του κλάδου σε περίπου 151 έως 198 εκατ. EUR και τις συνολικές τρέχουσες ετήσιες δαπάνες του κλάδου σε περίπου 44 έως 59 εκατ. EUR. Σε αυτό το πλαίσιο, οι ετήσιες δαπάνες της ΕΑΚΑΑ για εποπτεία, ύψους 2,5 εκατ. EUR, είναι λιγότερο σημαντικές.
            
            
               Σε κάθε περίπτωση, οι εν λόγω δαπάνες θα αντισταθμιστούν από τα οφέλη που προκύπτουν από τη μεγαλύτερη διαφάνεια και από την παροχή τακτικών και λεπτομερών στοιχείων σχετικά με την αγορά ΣΧΤ στις ρυθμιστικές αρχές. Οι εν λόγω πληροφορίες θα επιτρέπουν στις ρυθμιστικές αρχές να παρακολουθούν και να εντοπίζουν τυχόν συστημικούς κινδύνους, που προέρχονται από την αύξηση της μόχλευσης και από την μετατροπή της ληκτότητας και της ρευστότητας εκτός του παραδοσιακού τραπεζικού συστήματος, και να αναλαμβάνουν προληπτική δράση, εφόσον χρειαστεί.
            
         
         
            
               3.2.Αναλογικότητα
            
            
               Ο παρών κανονισμός καθορίζει τα τέλη για τα αρχεία καταγραφής συναλλαγών, προσδιορίζοντας τα είδη, τα ποσά και τον τρόπο καταβολής τους. Ο στόχος των τελών είναι να καλύπτουν πλήρως τις δαπάνες της ΕΑΚΑΑ που σχετίζονται με την εποπτεία των αρχείων καταγραφής συναλλαγών, χωρίς να προκύπτουν σημαντικά ελλείμματα ή πλεονάσματα. Τα τέλη βαθμονομούνται έτσι ώστε να επιτευχθεί ο συγκεκριμένος στόχος και, ως εκ τούτου, είναι αναλογικά.
            
            
               Με βάση τα ανωτέρω, ο παρών κανονισμός εξασφαλίζει την αναλογική εφαρμογή των κανόνων του κανονισμού SFTR, λαμβανομένης συνεπώς υπόψη της αρχής της αναλογικότητας.
            
            
               3.3.Επικουρικότητα
            
            
               Στόχος του παρόντος κανονισμού είναι να προσδιορίσει τα είδη των τελών και το ποσό που καταβάλλουν τα αρχεία καταγραφής συναλλαγών στην ΕΑΚΑΑ, προκειμένου να καλύψουν τις δαπάνες εποπτείας που βαρύνουν την ΕΑΚΑΑ.
            
            
               Τα κράτη μέλη δεν μπορούν να αναλάβουν τέτοιου είδους δράσεις από μόνα τους, διότι τα συγκεκριμένα τέλη πρέπει να προσδιορίζονται κατά τρόπο συνεπή σε ολόκληρη την ΕΕ, ώστε να διασφαλίζεται η δίκαιη κατανομή των δαπανών μεταξύ των αρχείων καταγραφής συναλλαγών, καθώς και ισότιμοι όροι ανταγωνισμού στην ΕΕ. Ο παρών κανονισμός συμπληρώνει τον κανονισμό SFTR, τηρώντας παράλληλα την αρχή της αναλογικότητας, και ως εκ τούτου ευθυγραμμίζεται με την αρχή της επικουρικότητας.
            
            
               4.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το κεφάλαιο I του προτεινόμενου κανονισμού για τα τέλη προβλέπει τις γενικές διατάξεις, και συγκεκριμένα:
            
            
               ·Το άρθρο 1 καθορίζει τις δαπάνες που θα καλύπτονται από τα τέλη. Η πρόταση δεν συνεπάγεται επιπρόσθετο κόστος όσον αφορά τις δαπάνες προσωπικού.
            
            
               ·Το άρθρο 2 ορίζει τον ισχύοντα κύκλο εργασιών των αρχείων καταγραφής συναλλαγών, βάσει του οποίου θα επιβάλλονται τα τέλη εποπτείας.
            
            
               ·Το άρθρο 3 προβλέπει τη δυνατότητα να επανεξεταστεί το επίπεδο των τελών, σε περίπτωση σημαντικών και επανειλημμένων πλεονασμάτων ή ελλειμμάτων.
            
            
               Το κεφάλαιο II προβλέπει τα είδη των τελών που επιβάλλονται στα αρχεία καταγραφής συναλλαγών δυνάμει του κανονισμού SFTR:
            
            
               ·Στο άρθρο 4 απαριθμούνται τα είδη τελών που πρέπει να καταβάλλονται.
            
            
               ·Το άρθρο 5 προσδιορίζει το εφάπαξ τέλος καταχώρισης που πρέπει να χρεώνεται, το οποίο αντανακλά τις αναγκαίες δαπάνες για την επεξεργασία αίτησης καταχώρισης ή επέκτασης της καταχώρισης από την ΕΑΚΑΑ.
            
            
               ·Το άρθρο 6 καθορίζει τα ετήσια τέλη εποπτείας που επιβάλλονται, τα οποία καλύπτουν τις δαπάνες της ΕΑΚΑΑ για τρέχουσες εποπτικές δραστηριότητες και τα οποία θα είναι ανάλογα του ισχύοντος κύκλου εργασιών ενός αρχείου καταγραφής συναλλαγών. Καθιερώνεται ελάχιστο τέλος εποπτείας για την κάλυψη των πάγιων διοικητικών δαπανών για την εποπτεία.
            
            
               ·Το άρθρο 7 καθορίζει τα τέλη αναγνώρισης που επιβάλλονται σε αρχεία καταγραφής συναλλαγών τρίτων χωρών.
            
            
               Το κεφάλαιο III προβλέπει τους όρους πληρωμής και πιθανής επιστροφής τελών, και συγκεκριμένα:
            
            
               ·Το άρθρο 8 καθορίζει τους γενικούς όρους πληρωμής. Οι πληρωμές πρέπει να γίνονται σε ευρώ. Καθιερώνεται επίσης ημερήσιο πρόστιμο, σε περίπτωση καθυστερημένης πληρωμής.
            
            
               ·Το άρθρο 9 καθορίζει τους όρους πληρωμής των τελών καταχώρισης, τα οποία πρέπει να καταβάλλονται εξ ολοκλήρου κατά τη στιγμή υποβολής της αίτησης καταχώρισης.
            
            
               ·Το άρθρο 10 καθορίζει τους όρους πληρωμής των ετήσιων τελών εποπτείας, τα οποία πρέπει να καταβάλλονται σε δύο δόσεις (τους μήνες Φεβρουάριο και Οκτώβριο κάθε έτους).
            
         
         
            
               ·Το άρθρο 11 καθορίζει τους όρους πληρωμής των τελών αναγνώρισης, τα οποία πρέπει να καταβάλλονται εξ ολοκλήρου κατά τη στιγμή υποβολής της αίτησης αναγνώρισης, και τον Φεβρουάριο κάθε έτους όσον αφορά το ετήσιο τέλος εποπτείας.
            
            
               ·Το άρθρο 12 προβλέπει την αντιστάθμιση των δαπανών που βαρύνουν τις αρμόδιες αρχές κατά την άσκηση των καθηκόντων που ανατίθενται σε αυτές από την ΕΑΚΑΑ δυνάμει του κανονισμού SFTR. 
            
            
               Το κεφάλαιο IV προβλέπει τις μεταβατικές και τελικές διατάξεις:
            
            
               ·Το άρθρο 13 προσδιορίζει τον τρόπο υπολογισμού των ενδιάμεσων τελών εποπτείας για το πρώτο έτος, τα οποία θα πρέπει να καταβληθούν από τα αρχεία καταγραφής συναλλαγών.
            
            
               ·Το άρθρο 14 καθορίζει τους όρους πληρωμής των τελών καταχώρισης και των τελών για τα αρχεία καταγραφής συναλλαγών τρίτων χωρών το 2019.
            
            
               ·Το άρθρο 15 καθορίζει το ετήσιο τέλος εποπτείας για το 2020, το οποίο πρέπει να καταβληθεί από τα αρχεία καταγραφής συναλλαγών που θα έχουν καταχωριστεί εντός του 2019.
            
            
               ·Το άρθρο 16 καθορίζει την ημερομηνία έναρξης ισχύος της πράξης. 
            
            
               Στο παράρτημά του, ο κατ’ εξουσιοδότηση κανονισμός καθορίζει τη μέθοδο υπολογισμού και τους όρους πληρωμής για τα ενδιάμεσα τέλη εποπτείας του πρώτου έτους, που ορίζονται στο άρθρο 13.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.12.2018
            
            
               που συμπληρώνει τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012
                  6
               , και ιδίως το άρθρο 11 παράγραφος 2,
            
            
               Εκτιμώντας τα ακόλουθα:
            
            
               (1)Το άρθρο 62 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου
                  7
                προβλέπει ότι τα έσοδα της Ευρωπαϊκής Αρχής Κινητών Αξιών και Αγορών (ΕΑΚΑΑ) συνίστανται σε τυχόν τέλη που καταβάλλονται στην ΕΑΚΑΑ στις περιπτώσεις που ορίζονται στη νομοθεσία της Ένωσης, καθώς και σε εισφορές των εθνικών δημόσιων αρχών και επιχορήγηση από την Ένωση.
            
            
               (2)Θα πρέπει να χρεώνεται τέλος καταχώρισης στα αρχεία καταγραφής συναλλαγών που είναι εγκατεστημένα στην Ένωση, με βάση τις δαπάνες της ΕΑΚΑΑ για τη διεκπεραίωση της αίτησης καταχώρισης. 
            
            
               (3)Οι δαπάνες της ΕΑΚΑΑ για τη διεκπεραίωση της αίτησης καταχώρισης θα είναι υψηλότερες όταν το αρχείο καταγραφής συναλλαγών παρέχει επικουρικές υπηρεσίες. Η παροχή των εν λόγω επικουρικών υπηρεσιών αποτελεί δείκτη για υψηλό προσδοκώμενο κύκλο εργασιών και για αυξημένες δαπάνες που συνδέονται με την αξιολόγηση της αίτησης καταχώρισης. Ως εκ τούτου, για τον σκοπό της επιβολής τελών καταχώρισης, τα αρχεία καταγραφής συναλλαγών θα πρέπει να ταξινομούνται σε δύο κατηγορίες όσον αφορά τον προσδοκώμενο συνολικό κύκλο εργασιών τους –υψηλότερο και χαμηλότερο προσδοκώμενο κύκλο εργασιών– με βάση τον οποίο θα πρέπει να ισχύουν διαφορετικά τέλη καταχώρισης, αναλόγως του αν σκοπεύουν να παρέχουν επικουρικές υπηρεσίες.
            
            
               (4)Όταν ένα αρχείο καταγραφής συναλλαγών, που έχει ήδη καταχωριστεί σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
                  8
               , υποβάλλει αίτηση για επέκταση της καταχώρισης, οι δαπάνες που απαιτούνται για την επακριβή αξιολόγηση και εξέταση της αίτησης θα είναι χαμηλότερες σε σχέση με την περίπτωση των νέων καταχωρίσεων, δεδομένου ότι η ΕΑΚΑΑ διαθέτει ήδη σχετικές πληροφορίες για το αρχείο καταγραφής συναλλαγών που υποβάλλει την αίτηση. Επομένως, το αρχείο καταγραφής συναλλαγών που υποβάλλει αίτηση θα πρέπει να καταβάλει μειωμένο τέλος. Σε περίπτωση που ένα αρχείο καταγραφής συναλλαγών, που δεν έχει ήδη καταχωριστεί βάσει του κανονισμού (ΕΕ) αριθ. 648/2012, υποβάλλει ταυτοχρόνως αιτήσεις για καταχώριση τόσο βάσει του κανονισμού (ΕΕ) αριθ. 648/2012 όσο και του κανονισμού (ΕΕ) 2015/2365, οι δαπάνες που απαιτούνται για την επακριβή αξιολόγηση και εξέταση των αιτήσεων θα είναι επίσης χαμηλότερες, λόγω των συνεργειών της επανεξέτασης του ίδιου είδους εγγράφων μόνο μία φορά. Στην περίπτωση ταυτόχρονων αιτήσεων, το αρχείο καταγραφής συναλλαγών θα πρέπει να καταβάλλει το πλήρες τέλος καταχώρισης που οφείλεται σύμφωνα με τον κανονισμό (ΕΕ) αριθ. 648/2012, και το μειωμένο τέλος επέκτασης της καταχώρισης που οφείλεται σύμφωνα με τον κανονισμό (ΕΕ) 2015/2365.
            
         
         
            
               (5)Εάν, μετά την καταχώρισή του, ένα αρχείο καταγραφής συναλλαγών αρχίζει να προσφέρει επικουρικές υπηρεσίες, με αποτέλεσμα να εμπίπτει πλέον σε υψηλότερη κατηγορία από πλευράς προσδοκώμενου συνολικού κύκλου εργασιών, το αρχείο καταγραφής συναλλαγών θα πρέπει να καταβάλλει το υπόλοιπο της διαφοράς μεταξύ του αρχικού τέλους καταχώρισης και του τέλους καταχώρισης που αντιστοιχεί στην κατηγορία του υψηλότερου προσδοκώμενου κύκλου εργασιών. Αντίθετα, όταν το αρχείο καταγραφής συναλλαγών παύει να προσφέρει επικουρικές υπηρεσίες μετά την καταχώρισή του, δεν θα πρέπει να αποζημιώνεται από την ΕΑΚΑΑ, δεδομένου ότι οι δαπάνες που απαιτούνται για την αξιολόγηση της αίτησης αρχείου καταγραφής συναλλαγών με υψηλό κύκλο εργασιών έχουν πράγματι καταβληθεί κατά την καταχώριση.
            
            
               (6)Για να αποθαρρύνεται η υποβολή αβάσιμων αιτήσεων, τα τέλη καταχώρισης δεν θα πρέπει να επιστρέφονται σε περίπτωση απόσυρσης της αίτησης από τον αιτούντα κατά τη διάρκεια της διαδικασίας καταχώρισης, ούτε και σε περίπτωση απόρριψης της αίτησης καταχώρισης.
            
            
               (7)Για να διασφαλιστεί η αποτελεσματική χρήση του προϋπολογισμού της ΕΑΚΑΑ και, παράλληλα, να μειωθεί η οικονομική επιβάρυνση των κρατών μελών και της Ένωσης, είναι αναγκαίο να εξασφαλιστεί ότι τα αρχεία καταγραφής συναλλαγών καταβάλλουν τουλάχιστον το σύνολο των δαπανών που σχετίζονται με την εποπτεία τους. Τα τέλη εποπτείας θα πρέπει να καθορίζονται σε τέτοιο επίπεδο ώστε να αποφεύγεται σημαντική συσσώρευση ελλείμματος ή πλεονάσματος όσον αφορά δραστηριότητες σχετικές με τα αρχεία καταγραφής συναλλαγών. Εάν προκύψουν ελλείμματα, η ΕΑΚΑΑ δεν θα πρέπει να ανακτά το έλλειμμα από τα αρχεία καταγραφής συναλλαγών. Σε περίπτωση που το έλλειμμα είναι σημαντικό, η ΕΑΚΑΑ θα πρέπει να αναλύσει τους λόγους και να τροποποιήσει τις προσωρινές δαπάνες εποπτείας για την επόμενη περίοδο προϋπολογισμού. Όσον αφορά τα πλεονάσματα, τα πλεονάσματα των τελών δεν θα πρέπει να ανακτώνται από τα αρχεία καταγραφής συναλλαγών.
            
            
               (8)Για να διασφαλίζεται δίκαιη και σαφής κατανομή των τελών, η οποία, παράλληλα, να αντανακλά την πραγματική διοικητική προσπάθεια που αφιερώνεται σε κάθε εποπτευόμενη οντότητα, το τέλος εποπτείας θα πρέπει να υπολογίζεται βάσει του κύκλου εργασιών που προκύπτει από τις βασικές δραστηριότητες και τις επικουρικές υπηρεσίες ενός αρχείου καταγραφής συναλλαγών. Για τον υπολογισμό του ισχύοντος κύκλου εργασιών, είναι αναγκαίο να γίνει διάκριση μεταξύ των επικουρικών υπηρεσιών που συνδέονται άμεσα με την παροχή των βασικών υπηρεσιών κεντρικής συγκέντρωσης και τήρησης αρχείων σχετικά με τις συναλλαγές χρηματοδότησης τίτλων (ΣΧΤ), βάσει του κανονισμού (ΕΕ) 2015/2365, όπως ο δανεισμός φορέων και η διαχείριση ασφαλειών ή των υπηρεσιών που σχετίζονται με την κεντρική συγκέντρωση και τήρηση αρχείων σχετικά με τις ΣΧΤ και τα παράγωγά, όπως αντιστοίχιση συναλλαγών, επιβεβαίωση συναλλαγών, αποτίμηση των ασφαλειών και υποβολή αναφορών τρίτων μερών. Τα τέλη εποπτείας που επιβάλλονται σε αρχείο καταγραφής συναλλαγών θα πρέπει να είναι ανάλογα της δραστηριότητας του συγκεκριμένου αρχείου καταγραφής συναλλαγών, σε σύγκριση με τη συνολική δραστηριότητα όλων των καταχωρισμένων και εποπτευόμενων αρχείων καταγραφής συναλλαγών εντός του εκάστοτε έτους.  Ωστόσο, δεδομένου ότι η εποπτεία των αρχείων καταγραφής συναλλαγών συνεπάγεται ορισμένες πάγιες διοικητικές δαπάνες, θα πρέπει να προβλέπεται ελάχιστο ετήσιο τέλος εποπτείας. Το ποσό αυτό δεν επηρεάζεται από την καταβολή των τελών εποπτείας βάσει του κανονισμού (ΕΕ) αριθ. 648/2012.
            
            
               (9)Θα πρέπει να προβλέπονται κανόνες σχετικά με τα τέλη που επιβάλλονται στα αρχεία καταγραφής συναλλαγών τρίτων χωρών τα οποία υποβάλλουν αίτηση αναγνώρισης στην Ένωση, σύμφωνα με τον κανονισμό (ΕΕ) 2015/2365, προκειμένου να καλύπτονται οι δαπάνες αναγνώρισης και οι ετήσιες διοικητικές δαπάνες εποπτείας. Εν προκειμένω, το τέλος αναγνώρισης θα πρέπει να περιλαμβάνει δύο συνιστώσες, τις αναγκαίες δαπάνες για την επεξεργασία της αίτησης για την αναγνώριση τέτοιων αρχείων καταγραφής συναλλαγών τρίτων χωρών από την ΕΑΚΑΑ, σύμφωνα με το άρθρο 19 παράγραφος 4 του εν λόγω κανονισμού, και τις αναγκαίες δαπάνες που σχετίζονται με τη σύναψη συμφωνιών συνεργασίας με τις αρμόδιες αρχές της τρίτης χώρας στην οποία είναι καταχωρισμένο το αρχείο καταγραφής συναλλαγών που υποβάλλει αίτηση, σύμφωνα με το άρθρο 20 του εν λόγω κανονισμού. Οι δαπάνες που συνδέονται με τη σύναψη συμφωνιών συνεργασίας θα πρέπει να επιμερίζονται μεταξύ των αρχείων καταγραφής συναλλαγών που έχουν αναγνωριστεί και προέρχονται από την ίδια τρίτη χώρα. Επιπλέον, τα αρχεία καταγραφής συναλλαγών τρίτων χωρών θα πρέπει να επιβαρύνονται με ετήσιο τέλος εποπτείας.
            
            
               (10)Όταν ένα αρχείο καταγραφής συναλλαγών τρίτης χώρας, που έχει ήδη αναγνωριστεί βάσει του κανονισμού (ΕΕ) αριθ. 648/2012, υποβάλλει αίτηση για επέκταση της καταχώρισης της αναγνώρισής του, οι δαπάνες επεξεργασίας της αίτησης αναμένεται να είναι χαμηλότερες από τις δαπάνες επεξεργασίας νέας αίτησης, λόγω συνεργειών μεταξύ των καθεστώτων βάσει του κανονισμού (ΕΕ) αριθ. 648/2012 και του κανονισμού (ΕΕ) 2015/2365. Συνεπώς, η συνιστώσα του τέλους αναγνώρισης που σχετίζεται με την επεξεργασία της αίτησης θα πρέπει να μειωθεί. Αφετέρου, οι δαπάνες για τη σύναψη συμφωνίας συνεργασίας συνεπάγεται ειδικές δαπάνες για τη συμμόρφωση με τον κανονισμό (ΕΕ) 2015/2365. Ως εκ τούτου, η συνιστώσα του τέλους αναγνώρισης που αφορά τις συμφωνίες συνεργασίας θα πρέπει να είναι ανεξάρτητη από την ύπαρξη συμφωνιών συνεργασίας βάσει του κανονισμού (ΕΕ) αριθ. 648/2012.
            
            
               (11)Τα εποπτικά καθήκοντα που ασκούνται από την ΕΑΚΑΑ σχετικά με τα αναγνωρισμένα αρχεία καταγραφής συναλλαγών τρίτων χωρών αφορούν κυρίως την εφαρμογή συμφωνιών συνεργασίας, περιλαμβανομένης της αποτελεσματικής ανταλλαγής δεδομένων μεταξύ των σχετικών αρχών. Οι δαπάνες για την παροχή των εν λόγω λειτουργιών θα πρέπει να καλύπτονται από τα ετήσια τέλη εποπτείας που χρεώνονται στα αναγνωρισμένα αρχεία καταγραφής συναλλαγών. Επειδή οι εν λόγω δαπάνες θα είναι πολύ χαμηλότερες από εκείνες που βαρύνουν την ΕΑΚΑΑ για την άσκηση άμεσης εποπτείας των καταχωρισμένων αρχείων καταγραφής συναλλαγών στην Ένωση, τα τέλη εποπτείας για τα αναγνωρισμένα αρχεία καταγραφής συναλλαγών θα πρέπει να είναι σημαντικά χαμηλότερα σε σχέση με το ελάχιστο εποπτικό τέλος το οποίο επιβάλλεται στα καταχωρισμένα αρχεία καταγραφής συναλλαγών που τελούν υπό την άμεση εποπτεία της ΕΑΚΑΑ. 
            
            
               (12)Οι εθνικές αρμόδιες αρχές βαρύνονται με δαπάνες κατά την εκτέλεση έργων σύμφωνα με τον κανονισμό (ΕΕ) 2015/2365, και ως αποτέλεσμα τυχόν ανάθεσης καθηκόντων από την ΕΑΚΑΑ στις εθνικές αρμόδιες αρχές, σύμφωνα με το άρθρο 74 του κανονισμού (ΕΕ) αριθ. 648/2010 και σύμφωνα με το άρθρο 9 παράγραφος 1 του κανονισμού (ΕΕ) 2015/2365. Τα τέλη που επιβάλλονται από την ΕΑΚΑΑ στα αρχεία καταγραφής συναλλαγών θα πρέπει επίσης να καλύπτουν τις εν λόγω δαπάνες. Για να μην υφίστανται ζημία ούτε να αποκομίζουν κέρδος οι αρμόδιες αρχές από την άσκηση καθηκόντων που τους ανατίθενται ή από την παροχή συνδρομής στην ΕΑΚΑΑ, η ΕΑΚΑΑ θα πρέπει να αντισταθμίζει τις πραγματικές δαπάνες που βαρύνουν την εν λόγω αρμόδια εθνική αρχή. 
            
            
               (13)Επειδή το έτος κατά το οποίο καταχωρίζεται ένα αρχείο καταγραφής συναλλαγών θα είναι περιορισμένα τα διαθέσιμα δεδομένα για τη δραστηριότητά του, θα πρέπει να υπολογίζεται ένα ενδιάμεσο τέλος εποπτείας, βάσει εκτίμησης των αναγκαίων δαπανών για την εποπτεία του εν λόγω αρχείου καταγραφής συναλλαγών κατά το πρώτο έτος λειτουργίας του. Για τον ακριβή υπολογισμό του τέλους θα πρέπει να λαμβάνεται υπόψη η ημερομηνία καταχώρισης του αρχείου καταγραφής συναλλαγών και η ημερομηνία έναρξης της υποχρέωσης υποβολής αναφορών, που προβλέπεται στο άρθρο 4 παράγραφος 1 του κανονισμού (ΕΕ) 2015/2365, ώστε να αντικατοπτρίζεται με ακρίβεια το επίπεδο εποπτείας που απαιτείται από την ΕΑΚΑΑ. Εάν η υποχρέωση υποβολής κανονιστικών αναφορών από το αρχείο καταγραφής συναλλαγών ξεκινά μόνο κατά το έτος που ακολουθεί την καταχώρισή του, το ενδιάμεσο τέλος εποπτείας για το έτος καταχώρισης θα πρέπει να βασίζεται στο τέλος καταχώρισης. Αυτό οφείλεται στο γεγονός ότι οι δαπάνες που απαιτούνται για την εποπτεία ενός αρχείου καταγραφής συναλλαγών που δεν έχει καταχωριστεί ακόμη είναι συγκρίσιμες με τις δαπάνες που απαιτούνται για την αξιολόγηση της αίτησης καταχώρισης. Ανάλογα με τον χρόνο που μεσολαβεί μεταξύ της καταχώρισης και του τέλους του έτους, το ποσό προσαρμόζεται κατ’ αναλογία, βάσει της υπόθεσης ότι η τυποποιημένη διαδικασία καταχώρισης απαιτεί 150 εργάσιμες ημέρες. Εάν η υποχρέωση υποβολής κανονιστικών αναφορών από το αρχείο καταγραφής συναλλαγών ξεκινά κατά τους πρώτους έξι μήνες του έτους της καταχώρισής του, το ενδιάμεσο τέλος εποπτείας θα πρέπει να υπολογίζεται με βάση τον ισχύοντα κύκλο εργασιών που αντικατοπτρίζει τα έσοδα του αρχείου καταγραφής συναλλαγών για το πρώτο μισό του έτους. Εάν η υποχρέωση υποβολής κανονιστικών αναφορών από το αρχείο καταγραφής συναλλαγών ξεκινά κατά τους τελευταίους έξι μήνες του έτους της καταχώρισής του, το ενδιάμεσο τέλος εποπτείας θα πρέπει να υπολογίζεται με βάση το ύψος του τέλους καταχώρισης του αρχείου καταγραφής συναλλαγών. Αυτό συμβαίνει επειδή υπάρχουν μόνο περιορισμένα διαθέσιμα δεδομένα για την εφαρμογή του ισχύοντος κύκλου εργασιών.
            
            
               (14)Τα αρχεία καταγραφής συναλλαγών που θα καταχωριστούν το 2019 δεν θα μπορούν να ξεκινήσουν την παροχή υπηρεσιών αναφοράς πριν από το τέλος του 2019, και το επίπεδο της δραστηριότητάς τους για το 2019 θα είναι πιθανότατα μηδενικό. Ως εκ τούτου, το ετήσιο τέλος εποπτείας τους για το 2020 θα πρέπει να υπολογιστεί βάσει του ισχύοντος κύκλου εργασιών τους κατά το πρώτο εξάμηνο του 2020.
            
            
               (15)Ο παρών κανονισμός θα πρέπει να αποτελεί τη βάση του δικαιώματος της ΕΑΚΑΑ να επιβάλλει τέλη στα αρχεία καταγραφής συναλλαγών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               ΚΕΦΑΛΑΙΟ I
                  Γενικές διατάξεις
            
            
               Άρθρο 1
            
            
               Πλήρης ανάκτηση των δαπανών εποπτείας
            
            
               Τα τέλη που επιβάλλονται στα αρχεία καταγραφής συναλλαγών καλύπτουν:
            
            
               α)όλες τις δαπάνες σχετικά με την καταχώριση και την εποπτεία των αρχείων καταγραφής συναλλαγών από την ΕΑΚΑΑ σύμφωνα με τον κανονισμό (ΕΕ) 2015/2365, συμπεριλαμβανομένων των δαπανών που προκύπτουν από την αναγνώριση των αρχείων καταγραφής συναλλαγών, καθώς και τις δαπάνες που προκύπτουν από την επέκταση της καταχώρισης ή την επέκταση της αναγνώρισης για τα αρχεία καταγραφής συναλλαγών που έχουν ήδη καταχωριστεί ή αναγνωριστεί βάσει του κανονισμού (ΕΕ) αριθ. 648/2012·
            
            
               β)όλες τις δαπάνες για την αποζημίωση των αρμόδιων αρχών οι οποίες έχουν εκτελέσει έργο σύμφωνα με τον κανονισμό (ΕΕ) 2015/2365, επίσης και ως αποτέλεσμα τυχόν ανάθεσης καθηκόντων, σύμφωνα με το άρθρο 74 του κανονισμού (ΕΕ) αριθ. 648/2012 και σύμφωνα με το άρθρο 9 του κανονισμού (ΕΕ) 2015/2365.
            
            
               Άρθρο 2
            
            
               Ισχύων κύκλος εργασιών
            
         
         
            
               1.Τα αρχεία καταγραφής συναλλαγών που έχουν καταχωριστεί σύμφωνα με τον κανονισμό (ΕΕ) 2015/2365 τηρούν μόνον ελεγμένους λογαριασμούς για τους σκοπούς του παρόντος κανονισμού, οι οποίοι διακρίνουν ανάμεσα τουλάχιστον στα ακόλουθα:
            
            
               α)τα έσοδα που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, βάσει του κανονισμού (ΕΕ) 2015/2365·
            
            
               β)τα έσοδα που προέρχονται από τις επικουρικές υπηρεσίες που σχετίζονται άμεσα με την κεντρική συγκέντρωση και τήρηση αρχείων σχετικά με τις ΣΧΤ, βάσει του κανονισμού (ΕΕ) 2015/2365.
            
            
               Τα σχετικά έσοδα από τις επικουρικές υπηρεσίες του αρχείου καταγραφής συναλλαγών για δεδομένο έτος (n) ισούνται με τα έσοδα από τις υπηρεσίες που προσδιορίζονται στο στοιχείο β).
            
            
               2.Τα αρχεία καταγραφής συναλλαγών που έχουν καταχωριστεί τόσο σύμφωνα με τον κανονισμό (ΕΕ) 2015/2365 όσο και τον κανονισμό (ΕΕ) αριθ. 648/2012 τηρούν ελεγμένους λογαριασμούς για τους σκοπούς του παρόντος κανονισμού, οι οποίοι διακρίνουν ανάμεσα τουλάχιστον στα ακόλουθα:
            
            
               α)τα έσοδα που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, βάσει του κανονισμού (ΕΕ) 2015/2365·
            
            
               β)τα έσοδα που προέρχονται από τις βασικές λειτουργίες κεντρικής συγκέντρωσης και τήρησης αρχείων παραγώγων, βάσει του κανονισμού (ΕΕ) αριθ. 648/2012·
            
            
               γ)τα έσοδα που προέρχονται από τις επικουρικές υπηρεσίες που σχετίζονται άμεσα με την κεντρική συγκέντρωση και τήρηση αρχείων σχετικά με τις ΣΧΤ, βάσει του κανονισμού (ΕΕ) 2015/2365·
            
            
               δ)τα έσοδα που προέρχονται από τις επικουρικές υπηρεσίες που σχετίζονται άμεσα τόσο με την κεντρική συγκέντρωση και τήρηση αρχείων σχετικά με τις ΣΧΤ, βάσει του κανονισμού (ΕΕ) 2015/2365, όσο και με την κεντρική συγκέντρωση και τήρηση αρχείων παραγώγων, βάσει του κανονισμού (ΕΕ) 2015/2365.
            
            
               Τα σχετικά έσοδα από τις επικουρικές υπηρεσίες του αρχείου καταγραφής συναλλαγών για δεδομένο έτος (n) ισούνται με το άθροισμα 
            
            
               –των εσόδων που αναφέρονται στο στοιχείο γ) και 
            
            
               –μέρους των εσόδων που αναφέρονται στο στοιχείο δ). 
            
            
               Το μερίδιο των εσόδων που αναφέρονται στο στοιχείο δ) ισούται με τα έσοδα που αναφέρονται στο στοιχείο α), διαιρούμενα με το άθροισμα 
            
            
               –των εσόδων που αναφέρονται στο στοιχείο α) και 
            
            
               –των εσόδων που αναφέρονται στο στοιχείο β).
            
            
               3.Ο ισχύων κύκλος εργασιών αρχείου καταγραφής συναλλαγών για δεδομένο έτος (n) είναι το άθροισμα 
            
            
               –των εσόδων του που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, βάσει του κανονισμού (ΕΕ) 2015/2365, με βάση τους ελεγμένους λογαριασμούς του προηγούμενου έτους (n-1), και 
            
            
               –των σχετικών εσόδων του από τις επικουρικές υπηρεσίες που προσδιορίζονται σύμφωνα με τις παραγράφους 1 και 2, ανάλογα με την περίπτωση, με βάση τους ελεγμένους λογαριασμούς του προηγούμενου έτους (n-1), 
            
            
               διαιρούμενο με το άθροισμα 
            
            
               –των συνολικών εσόδων από όλα τα καταχωρισμένα αρχεία καταγραφής συναλλαγών που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, βάσει του κανονισμού (ΕΕ) 2015/2365, με βάση τους ελεγμένους λογαριασμούς του προηγούμενου έτους (n-1), και 
            
         
         
            
               –των συνολικών σχετικών εσόδων από τις επικουρικές υπηρεσίες όλων των καταχωρισμένων αρχείων καταγραφής συναλλαγών που προσδιορίζονται σύμφωνα με τις παραγράφους 1 και 2, ανάλογα με την περίπτωση, με βάση τους ελεγμένους λογαριασμούς του προηγούμενου έτους (n-1).
            
            
               Ο ισχύων κύκλος εργασιών δεδομένου αρχείου καταγραφής συναλλαγών («TRi» στον κατωτέρω τύπο) υπολογίζεται, επομένως, ως εξής: 
            
            
            
            
               όπου έσοδα ΣΧΤ = έσοδα βασικών υπηρεσιών ΣΧΤ + έσοδα σχετικών επικουρικών υπηρεσιών.
            
            
               4.Όταν ένα αρχείο καταγραφής συναλλαγών δεν έχει λειτουργήσει κατά τη διάρκεια ολόκληρου του προηγούμενου έτους (n-1), ο ισχύων κύκλος εργασιών για το αρχείο καταγραφής συναλλαγών υπολογίζεται βάσει του τύπου που περιγράφεται στην παράγραφο 3, μέσω παρέκτασης της τιμής που υπολογίζεται για τον αριθμό των μηνών κατά τη διάρκεια των οποίων το αρχείο καταγραφής συναλλαγών λειτούργησε το έτος (n-1) σε σχέση με το σύνολο του έτους (n-1). 
            
            
               Άρθρο 3
            
            
               Προσαρμογή των τελών
            
            
               Τα τέλη που επιβάλλονται για τις δραστηριότητες της ΕΑΚΑΑ που σχετίζονται με τα αρχεία καταγραφής συναλλαγών καθορίζονται σε τέτοιο επίπεδο ώστε να αποφεύγεται σημαντική συσσώρευση ελλείμματος ή πλεονάσματος.
            
            
               Όταν υπάρχουν επανειλημμένα σημαντικά πλεονάσματα ή ελλείμματα, η Επιτροπή αναθεωρεί το επίπεδο των τελών. 
            
            
            
               ΚΕΦΑΛΑΙΟ II
                  Τέλη
            
            
               Άρθρο 4
            
            
               Είδη τελών
            
            
               1.Τα αρχεία καταγραφής συναλλαγών που είναι εγκατεστημένα στην Ένωση και τα οποία υποβάλλουν αίτηση καταχώρισης σύμφωνα με το άρθρο 5 παράγραφος 1 του κανονισμού (ΕΕ) 2015/2365 χρεώνονται με τα εξής είδη τελών:
            
            
               α)τέλη καταχώρισης και επέκτασης της καταχώρισης σύμφωνα με το άρθρο 5·
            
            
               β)ετήσια τέλη εποπτείας σύμφωνα με το άρθρο 6. 
            
            
               2.Τα αρχεία καταγραφής συναλλαγών που είναι εγκατεστημένα σε τρίτες χώρες και τα οποία υποβάλλουν αίτηση αναγνώρισης σύμφωνα με το άρθρο 19 παράγραφος 4 του κανονισμού (ΕΕ) 2015/2365 χρεώνονται με τα εξής είδη τελών:
            
            
               α)τέλη αναγνώρισης ή επέκτασης της καταχώρισης σύμφωνα με το άρθρο 7 παράγραφοι 1 και 2·
            
            
               β)ετήσια τέλη εποπτείας για τα αναγνωρισμένα αρχεία καταγραφής συναλλαγών σύμφωνα με το άρθρο 7 παράγραφος 3.
            
         
         
            
               Άρθρο 5
            
            
               Τέλος καταχώρισης και τέλος επέκτασης της καταχώρισης
            
            
               1.Το τέλος καταχώρισης που καταβάλλεται από τα επιμέρους αρχεία καταγραφής συναλλαγών, τα οποία υποβάλλουν αίτηση, αντικατοπτρίζει τις δαπάνες που απαιτούνται για την επακριβή αξιολόγηση και εξέταση της αίτησης καταχώρισης ή επέκτασης της καταχώρισης, λαμβανομένων υπόψη των υπηρεσιών που πρόκειται να παρέχονται από το αρχείο καταγραφής συναλλαγών, συμπεριλαμβανομένων των επικουρικών υπηρεσιών.
            
            
               2.Ένα αρχείο καταγραφής συναλλαγών θεωρείται ότι παρέχει επικουρικές υπηρεσίες εφόσον συντρέχουν οι ακόλουθες προϋποθέσεις:
            
            
               α)παρέχει άμεσα επικουρικές υπηρεσίες· 
            
            
               β)μια από τις οντότητες που ανήκει στον ίδιο όμιλο με το αρχείο καταγραφής συναλλαγών παρέχει επικουρικές υπηρεσίες· 
            
            
               γ)όταν μια οντότητα με την οποία το αρχείο καταγραφής συναλλαγών έχει συνάψει ουσιαστική συμφωνία, στο πλαίσιο της αλυσίδας διαπραγμάτευσης ή της μετασυναλλακτικής αλυσίδας ή του τομέα επιχειρηματικής δραστηριότητας, για συνεργασία στην παροχή υπηρεσιών παρέχει τις επικουρικές υπηρεσίες. 
            
            
               3.Όταν ένα αρχείο καταγραφής συναλλαγών δεν παρέχει τις επικουρικές υπηρεσίες που περιγράφονται στην παράγραφο 2, το εν λόγω αρχείο καταγραφής συναλλαγών θεωρείται ότι έχει χαμηλό προσδοκώμενο συνολικό κύκλο εργασιών και καταβάλλει τέλος καταχώρισης ύψους 65 000 EUR. 
            
            
               4.Όταν ένα αρχείο καταγραφής συναλλαγών παρέχει τις επικουρικές υπηρεσίες που περιγράφονται στην παράγραφο 2, το αρχείο καταγραφής συναλλαγών θεωρείται ότι έχει υψηλό προσδοκώμενο συνολικό κύκλο εργασιών και καταβάλλει τέλος καταχώρισης ύψους 100 000 EUR. 
            
            
               5.Όταν ένα αρχείο καταγραφής συναλλαγών υποβάλλει αίτηση καταχώρισης και έχει ήδη καταχωριστεί βάσει του τίτλου VI κεφάλαιο 1 του κανονισμού (ΕΕ) αριθ. 648/2012, το αρχείο καταγραφής συναλλαγών καταβάλλει για την επέκταση της καταχώρισης τέλος ύψους:
            
            
               α)50 000 EUR για τα αρχεία καταγραφής συναλλαγών που παρέχουν επικουρικές υπηρεσίες, όπως περιγράφεται στην παράγραφο 2·
            
            
               β)32 500 EUR για τα αρχεία καταγραφής συναλλαγών με χαμηλό προσδοκώμενο κύκλο εργασιών που δεν παρέχουν επικουρικές υπηρεσίες, όπως περιγράφεται στην παράγραφο 2.
            
            
               6.Όταν ένα αρχείο καταγραφής συναλλαγών που δεν έχει ήδη καταχωριστεί βάσει του κανονισμού (ΕΕ) αριθ. 648/2012 υποβάλλει ταυτόχρονα αιτήσεις καταχώρισης τόσο βάσει του κανονισμού (ΕΕ) αριθ. 648/2012 όσο και του κανονισμού (ΕΕ) 2015/2365, το αρχείο καταγραφής συναλλαγών καταβάλλει το πλήρες τέλος καταχώρισης που οφείλεται σύμφωνα με τον κανονισμό (ΕΕ) αριθ. 648/2012, και το τέλος επέκτασης της καταχώρισης σύμφωνα με την παράγραφο 5.
            
            
               7.Σε περίπτωση ουσιαστικής μεταβολής στις προϋποθέσεις καταχώρισης, όπως αναφέρεται στο άρθρο 5 παράγραφος 4 του κανονισμού (ΕΕ) 2015/2365, ως αποτέλεσμα της οποίας το αρχείο καταγραφής συναλλαγών οφείλει υψηλότερο τέλος καταχώρισης σύμφωνα με τις παραγράφους 3, 4 και 5 σε σχέση με το αρχικά καταβληθέν, το αρχείο καταγραφής συναλλαγών επιβαρύνεται με τη διαφορά μεταξύ του αρχικά καταβληθέντος τέλους καταχώρισης και του υψηλότερου ισχύοντος τέλους καταχώρισης που προκύπτει ως αποτέλεσμα της συγκεκριμένης ουσιαστικής μεταβολής.
            
            
               Άρθρο 6
            
            
               Ετήσιο τέλος εποπτείας για καταχωρισμένα αρχεία καταγραφής συναλλαγών και αρχεία καταγραφής συναλλαγών που επέκτειναν την καταχώρισή τους 
            
            
               1.Κάθε καταχωρισμένο αρχείο καταγραφής συναλλαγών επιβαρύνεται με ετήσιο τέλος εποπτείας.
            
            
               2.Το συνολικό ετήσιο τέλος εποπτείας και το ετήσιο τέλος εποπτείας για δεδομένο αρχείο καταγραφής συναλλαγών για δεδομένο έτος (n) υπολογίζονται ως εξής:
            
            
               α)το συνολικό ετήσιο τέλος εποπτείας για δεδομένο έτος (n) είναι η εκτίμηση των δαπανών που σχετίζονται με την εποπτεία των δραστηριοτήτων των αρχείων καταγραφής συναλλαγών βάσει του κανονισμού (ΕΕ) 2015/2365, όπως περιλαμβάνεται στον προϋπολογισμό της ΕΑΚΑΑ για το εν λόγω έτος·
            
            
               β)το ετήσιο τέλος εποπτείας ενός αρχείου καταγραφής συναλλαγών για δεδομένο έτος (n) ισούται με το συνολικό ετήσιο τέλος εποπτείας που προσδιορίζεται σύμφωνα με το στοιχείο α), το οποίο κατανέμεται μεταξύ όλων των αρχείων καταγραφής συναλλαγών που έχουν καταχωριστεί κατά το έτος n-1, αναλογικά με τον ισχύοντα κύκλο εργασιών τους, όπως υπολογίζεται σύμφωνα με το άρθρο 2 παράγραφος 3.
            
         
         
            
               3.Σε καμία περίπτωση το αρχείο καταγραφής συναλλαγών που υποβάλλει αίτηση καταχώρισης ή επέκτασης της καταχώρισης, σύμφωνα με το άρθρο 5 παράγραφος 5 του κανονισμού (ΕΕ) 2015/2365, δεν καταβάλλει ετήσιο τέλος εποπτείας χαμηλότερο από 30 000 EUR.
            
            
               Άρθρο 7
            
            
               Τέλος για τα αρχεία καταγραφής συναλλαγών τρίτων χωρών
            
            
               1.Το αρχείο καταγραφής συναλλαγών που υποβάλλει αίτηση αναγνώρισης, σύμφωνα με το άρθρο 19 παράγραφος 4 στοιχείο α) του κανονισμού (ΕΕ) 2015/2365, καταβάλλει τέλος αναγνώρισης το οποίο υπολογίζεται ως άθροισμα των εξής:
            
            
               α)20 000 EUR·
            
            
               β)του ποσού που προκύπτει από τη διαίρεση των 35 000 EUR διά του συνολικού αριθμού των αρχείων καταγραφής συναλλαγών από την ίδια τρίτη χώρα, τα οποία είτε έχουν αναγνωριστεί από την ΕΑΚΑΑ είτε έχουν υποβάλει αίτηση αναγνώρισης, αλλά δεν έχουν ακόμη αναγνωριστεί.
            
            
               2.Το αρχείο καταγραφής συναλλαγών που υποβάλλει αίτηση επέκτασης της καταχώρισης, σύμφωνα με το άρθρο 19 παράγραφος 4 στοιχείο β) του κανονισμού (ΕΕ) 2015/2365, καταβάλλει τέλος αναγνώρισης το οποίο υπολογίζεται ως άθροισμα του ποσού των 10 000 EUR και του ποσού που υπολογίζεται σύμφωνα με την παράγραφο 1 στοιχείο β).
            
            
               3.Κάθε αρχείο καταγραφής συναλλαγών που αναγνωρίζεται σύμφωνα με το άρθρο 19 παράγραφος 3 του κανονισμού (ΕΕ) 2015/2365 καταβάλλει ετήσιο τέλος εποπτείας 5 000 EUR. 
            
            
            
               ΚΕΦΑΛΑΙΟ III
                  Όροι πληρωμής και επιστροφής
            
            
               Άρθρο 8
            
            
               Γενικοί όροι πληρωμής
            
            
               1.Όλα τα τέλη είναι πληρωτέα σε ευρώ. Καταβάλλονται όπως ορίζεται στα άρθρα 9, 10 και 11. 
            
            
               2.Οι καθυστερημένες πληρωμές επισύρουν ημερήσια χρηματική ποινή ίση με το 0,1 % του οφειλόμενου ποσού.
            
            
               Άρθρο 9
            
            
               Καταβολή των τελών καταχώρισης
            
            
               1.Το τέλος καταχώρισης που αναφέρεται στο άρθρο 5 καταβάλλεται εξ ολοκλήρου κατά τη στιγμή υποβολής της αίτησης καταχώρισης από το αρχείο καταγραφής συναλλαγών, σύμφωνα με το άρθρο 5 παράγραφος 5 του κανονισμού (ΕΕ) 2015/2365.
            
            
               2.Δεν προβλέπεται επιστροφή των τελών καταχώρισης σε περίπτωση απόσυρσης της αίτησης καταχώρισης από το αρχείο καταγραφής συναλλαγών, πριν από την έκδοση αιτιολογημένης απόφασης από την ΕΑΚΑΑ για καταχώριση ή απόρριψη της αίτησης καταχώρισης, ή σε περίπτωση απόρριψης της αίτησης καταχώρισης. 
            
            
               Άρθρο 10
            
            
               Καταβολή των ετήσιων τελών εποπτείας
            
         
         
            
               1.Το ετήσιο τέλος εποπτείας που αναφέρεται στο άρθρο 6 για ένα δεδομένο έτος καταβάλλεται σε δύο δόσεις.
            
            
               Η πρώτη δόση είναι πληρωτέα στις 28 Φεβρουαρίου του εν λόγω έτους και ανέρχεται στα πέντε έκτα του εκτιμώμενου ετήσιου τέλους εποπτείας. Εάν ο ισχύων κύκλος εργασιών, όπως υπολογίζεται σύμφωνα με το άρθρο 2, δεν είναι ακόμη διαθέσιμος κατά τη δεδομένη χρονική στιγμή, ο υπολογισμός σχετικά με τον κύκλο εργασιών βασίζεται στον τελευταίο διαθέσιμο ισχύοντα κύκλο εργασιών σύμφωνα με το άρθρο 2.
            
            
               Η δεύτερη δόση είναι πληρωτέα στις 31 Οκτωβρίου. Το ποσό της δεύτερης δόσης ισούται με το ετήσιο τέλος εποπτείας, υπολογιζόμενο σύμφωνα με το άρθρο 6, μείον το ποσό της πρώτης δόσης.
            
            
               2.Η ΕΑΚΑΑ αποστέλλει τα τιμολόγια για τις δόσεις στα αρχεία καταγραφής συναλλαγών τουλάχιστον 30 ημέρες πριν από την αντίστοιχη ημερομηνία πληρωμής.
            
            
               Άρθρο 11
            
            
               Καταβολή τελών για τα αρχεία καταγραφής συναλλαγών τρίτων χωρών
            
            
               1.Τα τέλη αναγνώρισης που αναφέρονται στο άρθρο 7 παράγραφοι 1 και 2 καταβάλλονται εξ ολοκλήρου κατά τη στιγμή υποβολής της αίτησης αναγνώρισης από το αρχείο καταγραφής συναλλαγών, σύμφωνα με το άρθρο 19 παράγραφος 4 του κανονισμού (ΕΕ) 2015/2365, και δεν επιστρέφονται. 
            
            
               2.Κάθε φορά που υποβάλλεται νέα αίτηση για αναγνώριση αρχείου καταγραφής συναλλαγών τρίτης χώρας, σύμφωνα με το άρθρο 19 παράγραφος 4 του κανονισμού (ΕΕ) 2015/2365, η ΕΑΚΑΑ υπολογίζει εκ νέου το ποσό που αναφέρεται στο άρθρο 7 παράγραφος 1 στοιχείο β).  
            
            
               Η ΕΑΚΑΑ επιστρέφει τη διαφορά μεταξύ του ποσού που χρεώθηκε σύμφωνα με το άρθρο 7 παράγραφος 1 στοιχείο β) και του ποσού που προκύπτει από τον επανυπολογισμό εξίσου μεταξύ των αρχείων καταγραφής συναλλαγών που έχουν ήδη αναγνωριστεί από την ίδια τρίτη χώρα. Η διαφορά αυτή επιστρέφεται είτε μέσω άμεσης πληρωμής είτε μέσω της μείωσης των τελών που χρεώνονται στο επόμενο οικονομικό έτος. 
            
            
               3.Το ετήσιο τέλος εποπτείας για αναγνωρισμένο αρχείο καταγραφής συναλλαγών είναι πληρωτέο έως το τέλος Φεβρουαρίου κάθε έτους. Η ΕΑΚΑΑ αποστέλλει τιμολόγιο πληρωμής στο αναγνωρισμένο αρχείο καταγραφής συναλλαγών τουλάχιστον 30 ημέρες πριν από την ημερομηνία αυτή. 
            
            
               Άρθρο 12
            
            
               Αποζημίωση των αρμόδιων αρχών
            
            
               1.Μόνον η ΕΑΚΑΑ επιβάλλει τέλη στα αρχεία καταγραφής συναλλαγών για σκοπούς καταχώρισης, επέκτασης της καταχώρισης, εποπτείας και αναγνώρισης, σύμφωνα με τον παρόντα κανονισμό. 
            
            
               2.Η ΕΑΚΑΑ αποζημιώνει τις οικείες αρμόδιες αρχές για τις πραγματικές δαπάνες με τις οποίες βαρύνονται κατά την εκτέλεση των καθηκόντων που ανατίθενται σε αυτές σύμφωνα με τον κανονισμό (ΕΕ) 2015/2365 και ως αποτέλεσμα τυχόν ανάθεσης καθηκόντων, σύμφωνα με το άρθρο 74 του κανονισμού (ΕΕ) αριθ. 648/2012 και σύμφωνα με το άρθρο 9 παράγραφος 1 του κανονισμού (ΕΕ) 2015/2365.
            
            
            
               ΚΕΦΑΛΑΙΟ IV
                  Μεταβατικές και τελικές διατάξεις
            
            
               Άρθρο 13
            
            
               Υπολογισμός των ενδιάμεσων τελών εποπτείας
            
            
               1.Όταν η υποχρέωση υποβολής αναφορών που περιγράφεται στο άρθρο 4 παράγραφος 1 του κανονισμού (ΕΕ) 2015/2365, σύμφωνα με το άρθρο 33 παράγραφος 2 στοιχείο α) του εν λόγω κανονισμού, ξεκινά το έτος που ακολουθεί την καταχώριση του αρχείου καταγραφής συναλλαγών, σύμφωνα με το άρθρο 5 παράγραφος 5 του κανονισμού (ΕΕ) 2015/2365, το αρχείο καταγραφής συναλλαγών καταβάλλει, κατά το έτος της καταχώρισής του, ενδιάμεσο τέλος εποπτείας που υπολογίζεται σύμφωνα με το μέρος 1 του παραρτήματος.
            
            
               2.Όταν η υποχρέωση υποβολής αναφορών που περιγράφεται στο άρθρο 4 παράγραφος 1 του κανονισμού (ΕΕ) 2015/2365, σύμφωνα με το άρθρο 33 παράγραφος 2 στοιχείο α) του εν λόγω κανονισμού, ξεκινά τους έξι πρώτους μήνες του έτους της καταχώρισης του αρχείου καταγραφής συναλλαγών, σύμφωνα με το άρθρο 5 παράγραφος 5 του κανονισμού (ΕΕ) 2015/2365, το αρχείο καταγραφής συναλλαγών καταβάλλει, κατά το έτος της καταχώρισής του, ενδιάμεσο τέλος εποπτείας που υπολογίζεται σύμφωνα με το μέρος 2 του παραρτήματος.
            
         
         
            
               3.Όταν η υποχρέωση υποβολής αναφορών που περιγράφεται στο άρθρο 4 παράγραφος 1 του κανονισμού (ΕΕ) 2015/2365, σύμφωνα με το άρθρο 33 παράγραφος 2 στοιχείο α) του εν λόγω κανονισμού, ξεκινά τους τελευταίους έξι μήνες του έτους της καταχώρισης του αρχείου καταγραφής συναλλαγών, σύμφωνα με το άρθρο 5 παράγραφος 5 του κανονισμού (ΕΕ) 2015/2365, το αρχείο καταγραφής συναλλαγών καταβάλλει, κατά το έτος της καταχώρισής του, ενδιάμεσο τέλος εποπτείας που υπολογίζεται σύμφωνα με το μέρος 3 του παραρτήματος.
            
            
               Άρθρο 14
            
            
               Καταβολή των τελών καταχώρισης και των τελών για τα αρχεία καταγραφής συναλλαγών τρίτων χωρών το 2019
            
            
               1.Τα αρχεία καταγραφής συναλλαγών που υποβάλλουν αίτηση καταχώρισης, σύμφωνα με το άρθρο 5 παράγραφος 5 του κανονισμού (ΕΕ) 2015/2365, εντός του 2019 καταβάλλουν το τέλος καταχώρισης που αναφέρεται στο άρθρο 6 εξ ολοκλήρου εντός 30 ημερών μετά την έναρξη ισχύος του παρόντος κανονισμού ή κατά την ημερομηνία υποβολής της αίτησης καταχώρισής τους, ανάλογα με το ποια ημερομηνία είναι μεταγενέστερη.
            
            
               2.Τα αρχεία καταγραφής συναλλαγών τρίτων χωρών τα οποία υποβάλλουν αίτηση αναγνώρισης, σύμφωνα με το άρθρο 19 παράγραφος 4 του κανονισμού (ΕΕ) 2015/2365, εντός του 2019 καταβάλλουν το τέλος αναγνώρισης που αναφέρεται στο άρθρο 7 παράγραφος 1 ή παράγραφος 2, κατά περίπτωση, εξ ολοκλήρου εντός 30 ημερών μετά την έναρξη ισχύος του παρόντος κανονισμού ή κατά την ημερομηνία υποβολής της αίτησης, ανάλογα με το ποια ημερομηνία είναι μεταγενέστερη.
            
            
               3.Τα αρχεία καταγραφής συναλλαγών τρίτων χωρών τα οποία αναγνωρίζονται εντός του 2019, σύμφωνα με το άρθρο 19 παράγραφος 3 του κανονισμού (ΕΕ) 2015/2365, καταβάλλουν ετήσιο τέλος εποπτείας για το 2019, σύμφωνα με το άρθρο 7 παράγραφος 3, εξ ολοκλήρου εντός 60 ημερών μετά την έναρξη ισχύος του παρόντος κανονισμού ή εντός 30 ημερών αφότου η ΕΑΚΑΑ ενημερώσει το αρχείο καταγραφής συναλλαγών σχετικά με την απόφαση αναγνώρισης που αναφέρεται στο άρθρο 19 παράγραφος 7 του κανονισμού (ΕΕ) 2015/2365, ανάλογα με το ποια ημερομηνία είναι μεταγενέστερη.
            
            
               Άρθρο 15
            
            
               Ετήσιο τέλος εποπτείας για το 2020 για αρχεία καταγραφής συναλλαγών που έχουν καταχωριστεί ή που έχουν επεκτείνει την καταχώρισή τους εντός του 2019
            
            
               1.Το τέλος εποπτείας του αρχείου καταγραφής συναλλαγών για το 2020 ισούται με το συνολικό ετήσιο τέλος εποπτείας που προσδιορίζεται σύμφωνα με το άρθρο 6 παράγραφος 2 στοιχείο α), το οποίο κατανέμεται μεταξύ όλων των αρχείων καταγραφής συναλλαγών που έχουν καταχωριστεί το 2019, αναλογικά με τον ισχύοντα κύκλο εργασιών τους, όπως υπολογίζεται σύμφωνα με την παράγραφο 2.
            
            
               2.Για τον υπολογισμό του ετήσιου τέλους εποπτείας για το 2020, σύμφωνα με το άρθρο 6, για αρχείο καταγραφής συναλλαγών που έχει καταχωριστεί το 2019, σύμφωνα με το άρθρο 5 παράγραφος 5 του κανονισμού (ΕΕ) 2015/2365, ο ισχύων κύκλος εργασιών του αρχείου καταγραφής συναλλαγών είναι το άθροισμα 
            
            
               –των εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, κατά τη διάρκεια της περιόδου από την 1η Ιανουαρίου 2020 έως την 30ή Ιουνίου 2020 και 
            
            
               –των σχετικών εσόδων από τις επικουρικές υπηρεσίες του αρχείου καταγραφής συναλλαγών, σύμφωνα με το άρθρο 2 παράγραφοι 1 και 2, κατά τη διάρκεια της περιόδου από την 1η Ιανουαρίου 2020 έως την 30ή Ιουνίου 2020 
            
            
               διαιρούμενο με το άθροισμα 
            
            
               –των συνολικών εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, κατά τη διάρκεια της περιόδου από την 1η Ιανουαρίου 2020 έως την 30ή Ιουνίου 2020, όλων των καταχωρισμένων αρχείων καταγραφής συναλλαγών και 
            
            
               –των σχετικών εσόδων από τις επικουρικές υπηρεσίες, σύμφωνα με το άρθρο 2 παράγραφοι 1 και 2, κατά τη διάρκεια της περιόδου από την 1η Ιανουαρίου 2020 έως την 30ή Ιουνίου 2020, όλων των καταχωρισμένων αρχείων καταγραφής συναλλαγών. 
            
            
               3.Το ετήσιο τέλος εποπτείας για το 2020 όσον αφορά τα αρχεία καταγραφής συναλλαγών που έχουν καταχωριστεί εντός του 2019 καταβάλλεται σε δύο δόσεις.
            
            
               Η πρώτη δόση είναι πληρωτέα στις 28 Φεβρουαρίου 2020 και ανέρχεται στο ποσό του τέλους καταχώρισης που έχει καταβληθεί από το αρχείο καταγραφής συναλλαγών το 2019 σύμφωνα με το άρθρο 5.
            
            
               Η δεύτερη δόση είναι πληρωτέα στις 31 Οκτωβρίου 2020. Το ποσό της δεύτερης δόσης ισούται με το ετήσιο τέλος εποπτείας, υπολογιζόμενο σύμφωνα με την παράγραφο 1, μείον το ποσό της πρώτης δόσης. 
            
            
               Όταν το ποσό που καταβάλλει το αρχείο καταγραφής συναλλαγών ως πρώτη δόση είναι υψηλότερο από το ετήσιο τέλος εποπτείας, όπως αυτό υπολογίζεται σύμφωνα με την παράγραφο 1, η ΕΑΚΑΑ επιστρέφει στο αρχείο καταγραφής συναλλαγών τη διαφορά μεταξύ του ποσού που έχει καταβληθεί ως πρώτη δόση και του ετήσιου τέλους εποπτείας που υπολογίζεται σύμφωνα με την παράγραφο 1.
            
            
               4.Η ΕΑΚΑΑ αποστέλλει τα τιμολόγια για τις δόσεις του ετήσιου τέλους εποπτείας για το 2020 στα αρχεία καταγραφής συναλλαγών που έχουν καταχωριστεί εντός του 2019 τουλάχιστον 30 ημέρες πριν από την ημερομηνία πληρωμής.
            
         
         
            
               5.Όταν είναι διαθέσιμοι οι ελεγμένοι λογαριασμοί για το 2020, τα αρχεία καταγραφής συναλλαγών που έχουν καταχωριστεί εντός του 2019 δηλώνουν στην ΕΑΚΑΑ οποιαδήποτε αλλαγή στον ισχύοντα κύκλο εργασιών που υπολογίζεται σύμφωνα με την παράγραφο 2, η οποία προκύπτει ως αποτέλεσμα της διαφοράς μεταξύ των τελικών δεδομένων, για την περίοδο από την 1η Ιανουαρίου 2020 έως την 30ή Ιουνίου 2020, και των προσωρινών δεδομένων που χρησιμοποιήθηκαν για τον υπολογισμό σύμφωνα με την παράγραφο 2.  
            
            
               Τα αρχεία καταγραφής συναλλαγών χρεώνονται τη διαφορά μεταξύ του ετήσιου τέλους εποπτείας που έχει όντως καταβληθεί για το 2020, βάσει της παραγράφου 1, και του ετήσιου τέλους εποπτείας που πρέπει να καταβληθεί για το 2020 ως αποτέλεσμα τυχόν αλλαγών στον ισχύοντα κύκλο εργασιών που αναφέρεται στο πρώτο εδάφιο. 
            
            
               Η ΕΑΚΑΑ αποστέλλει τα τιμολόγια για τυχόν επιπλέον πληρωμές, στις οποίες γίνεται αναφορά στο προηγούμενο εδάφιο, τουλάχιστον 30 ημέρες πριν από την αντίστοιχη ημερομηνία πληρωμής.
            
            
               Άρθρο 16
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.12.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Βλ. 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                  . 
               
               
                  
                     (2)
                  
                        Βλ. κατ’ εξουσιοδότηση κανονισμό (ΕΕ) αριθ. 1003/2013 της Επιτροπής όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών, ΕΕ 2013 L 279 της 19.10.2013, σ. 4.
               
               
                  
                     (3)
                  
                        Βλ. κατ’ εξουσιοδότηση κανονισμό (ΕΕ) αριθ. 1003/2013 της Επιτροπής όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών, ΕΕ 2013 L 279 της 19.10.2013, σ. 4.
               
               
                  
                     (4)
                  
                        Κανονισμός (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας, ΕΕ L 302 της 17.11.2009, σ. 2.
               
               
                  
                     (5)
                  
                        Η ανάλυση κόστους και οφέλους, της Europe Economics, σχετικά με τα σχέδια τεχνικών προτύπων για τις συναλλαγές χρηματοδότησης τίτλων επισυνάπτεται ως παράρτημα στην τελική έκθεση της ΕΑΚΑΑ για τα τεχνικά πρότυπα βάσει του κανονισμού SFTR. Βλ. τμήμα 19.3 στη διεύθυνση 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        ΕΕ L 337 της 23.12.2015, σ. 1. 
               
               
                  
                     (7)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
               
               
                  
                     (8)
                  
                        Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               ΕΝΔΙΑΜΕΣΑ ΤΕΛΗ ΕΠΟΠΤΕΙΑΣ ΤΟΥ ΠΡΩΤΟΥ ΕΤΟΥΣ
            
            
               Μέρος 1
            
            
               Ενδιάμεσο τέλος εποπτείας για το έτος καταχώρισης ενός αρχείου καταγραφής συναλλαγών, όταν η υποχρέωση υποβολής αναφορών αρχίζει το επόμενο έτος
            
            
               1.Το ενδιάμεσο τέλος εποπτείας του αρχείου καταγραφής συναλλαγών είναι το χαμηλότερο από τα εξής:
            
            
               α)το οφειλόμενο τέλος καταχώρισης του αρχείου καταγραφής συναλλαγών, σύμφωνα με το άρθρο 5 του παρόντος κανονισμού·
            
            
               β)το οφειλόμενο τέλος καταχώρισης του αρχείου καταγραφής συναλλαγών, σύμφωνα με το άρθρο 5 του παρόντος κανονισμού πολλαπλασιαζόμενο με το πηλίκο των εργάσιμων ημερών από την ημερομηνία της καταχώρισής του έως το τέλος του έτους διά 150 εργάσιμες ημέρες. 
            
            
               Ο υπολογισμός αυτός γίνεται ως εξής:
            
            
               Ενδιάμεσο τέλος εποπτείας του TR = Min (Τέλος καταχώρισης, Τέλος καταχώρισης * Συντελεστής)
            
            
               Συντελεστής = Εργάσιμες ημέρες εποπτείας για το έτος 1
            
            
               150
            
            
               2.Το ενδιάμεσο τέλος εποπτείας καταβάλλεται εξ ολοκλήρου εντός 60 ημερών μετά την έναρξη ισχύος του παρόντος κανονισμού ή εντός 30 ημερών μετά την κοινοποίηση που αναφέρεται στο άρθρο 8 παράγραφος 1 του κανονισμού (ΕΕ) 2015/2365, ανάλογα με το ποια ημερομηνία είναι μεταγενέστερη.
            
            
               Μέρος 2
            
            
               Ενδιάμεσο τέλος εποπτείας για το έτος καταχώρισης ενός αρχείου καταγραφής συναλλαγών, όταν η υποχρέωση υποβολής αναφορών αρχίζει το πρώτο εξάμηνο του ίδιου έτους
            
            
               1.Το ενδιάμεσο τέλος εποπτείας του αρχείου καταγραφής συναλλαγών ισούται με το συνολικό ετήσιο τέλος εποπτείας, που προσδιορίζεται σύμφωνα με το άρθρο 6 παράγραφος 2 στοιχείο α) του παρόντος κανονισμού, το οποίο κατανέμεται μεταξύ όλων των αρχείων καταγραφής συναλλαγών που έχουν καταχωριστεί κατά το έτος αυτό, αναλογικά με τον ισχύοντα κύκλο εργασιών τους, όπως υπολογίζεται σύμφωνα με την παράγραφο 2.
            
            
               2.Για τον υπολογισμό του ενδιάμεσου τέλους εποπτείας, ο ισχύων κύκλος εργασιών του αρχείου καταγραφής συναλλαγών είναι το άθροισμα 
            
            
               –των εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, κατά τη διάρκεια της περιόδου από την 1η Ιανουαρίου έως την 30ή Ιουνίου του έτους κατά το οποίο καταχωρίστηκε το αρχείο καταγραφής συναλλαγών, και 
            
            
               –των σχετικών εσόδων από τις επικουρικές υπηρεσίες του αρχείου καταγραφής συναλλαγών, σύμφωνα με το άρθρο 2 παράγραφοι 1 και 2 του παρόντος κανονισμού, κατά περίπτωση, κατά τη διάρκεια της περιόδου από την 1η Ιανουαρίου έως την 30ή Ιουνίου του έτους κατά το οποίο καταχωρίστηκε το αρχείο καταγραφής συναλλαγών 
            
            
               διαιρούμενο με το σύνολο των εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, καθώς και των σχετικών εσόδων από τις επικουρικές υπηρεσίες, όλων των καταχωρισμένων αρχείων καταγραφής συναλλαγών, σύμφωνα με το άρθρο 2 παράγραφοι 1 και 2 του παρόντος κανονισμού, κατά περίπτωση, κατά τη διάρκεια της περιόδου από την 1η Ιανουαρίου έως την 30ή Ιουνίου του εν λόγω έτους.
            
         
         
            
               3.Το ενδιάμεσο τέλος εποπτείας καταβάλλεται σε δύο δόσεις.
            
            
               Η πρώτη δόση είναι πληρωτέα εντός 30 ημερών μετά την κοινοποίηση που αναφέρεται στο άρθρο 8 παράγραφος 1 του κανονισμού (ΕΕ) 2015/2365 και ανέρχεται στο ποσό του τέλους καταχώρισης του αρχείου καταγραφής συναλλαγών, σύμφωνα με το άρθρο 5 του παρόντος κανονισμού.
            
            
               Η δεύτερη δόση είναι πληρωτέα στις 31 Οκτωβρίου. Το ποσό της δεύτερης δόσης ισούται με το ενδιάμεσο τέλος εποπτείας, υπολογιζόμενο σύμφωνα με την παράγραφο 1, μείον το ποσό της πρώτης δόσης. 
            
            
               Όταν το ποσό που καταβάλλει το αρχείο καταγραφής συναλλαγών ως πρώτη δόση είναι υψηλότερο από το ενδιάμεσο τέλος εποπτείας, όπως αυτό υπολογίζεται σύμφωνα με την παράγραφο 1, η ΕΑΚΑΑ επιστρέφει στο αρχείο καταγραφής συναλλαγών τη διαφορά μεταξύ του ποσού που έχει καταβληθεί ως πρώτη δόση και του ενδιάμεσου τέλους εποπτείας που υπολογίζεται σύμφωνα με την παράγραφο 1.
            
            
               4.Όταν είναι διαθέσιμοι οι ελεγμένοι λογαριασμοί για το έτος καταχώρισης, τα αρχεία καταγραφής συναλλαγών δηλώνουν στην ΕΑΚΑΑ οποιαδήποτε αλλαγή στον ισχύοντα κύκλο εργασιών που υπολογίζεται σύμφωνα με την παράγραφο 1, η οποία προκύπτει ως αποτέλεσμα της διαφοράς μεταξύ των τελικών δεδομένων, για την περίοδο από την 1η Ιανουαρίου έως την 30ή Ιουνίου, και των προσωρινών δεδομένων που χρησιμοποιήθηκαν για τον υπολογισμό σύμφωνα με την παράγραφο 1.
            
            
               Τα αρχεία καταγραφής συναλλαγών χρεώνονται τη διαφορά μεταξύ του ετήσιου τέλους εποπτείας που έχει όντως καταβληθεί για το έτος καταχώρισης, σύμφωνα με την παράγραφο 3, και του ετήσιου τέλους εποπτείας που πρέπει να καταβληθεί για το έτος καταχώρισης, ως αποτέλεσμα τυχόν αλλαγών στον ισχύοντα κύκλο εργασιών που αναφέρεται στο πρώτο εδάφιο.
            
            
               5.Υπό την επιφύλαξη των παραγράφων 1 και 4, το ενδιάμεσο τέλος εποπτείας δεν είναι χαμηλότερο από 15 000 ευρώ.
            
            
            
               Μέρος 3
            
            
               Ενδιάμεσο τέλος εποπτείας για το έτος καταχώρισης ενός αρχείου καταγραφής συναλλαγών, όταν η υποχρέωση υποβολής αναφορών αρχίζει το τελευταίο εξάμηνο του ίδιου έτους
            
            
               1.Το ενδιάμεσο τέλος εποπτείας του αρχείου καταγραφής συναλλαγών ισούται με το συνολικό τέλος εποπτείας, που προσδιορίζεται σύμφωνα με το άρθρο 6 παράγραφος 2 στοιχείο α) του παρόντος κανονισμού, διαιρούμενο μεταξύ όλων των αρχείων καταγραφής συναλλαγών, βάσει της αναλογίας του τέλους καταχώρισης που έχει καταβληθεί στην ΕΑΚΑΑ από το αρχείο καταγραφής συναλλαγών προς το σύνολο όλων των τελών καταχώρισης που έχουν καταβληθεί στην ΕΑΚΑΑ από τα αρχεία καταγραφής συναλλαγών κατά το εν λόγω έτος. 
            
            
               2.Το τέλος που προσδιορίζεται σύμφωνα με την παράγραφο 1 είναι πληρωτέο εντός 30 ημερών μετά την κοινοποίηση που αναφέρεται στο άρθρο 8 παράγραφος 1 του κανονισμού (ΕΕ) 2015/2365.